Súhrnná správa o realizácii úloh Národného programu boja proti drogám za rok 2000

Ministerstvo zdravotníctva Slovenskej republiky

1.	priebežne sa plní          
V rámci vzdelávania zdravotníckych zamestnancov zaoberajúcich sa problematikou drogových závislostí a zdravotníckych zamestnancov v primárnej ambulantnej sfére  boli Slovenskou postgraduálnou akadémiou medicíny a Centrom pre liečbu drogových závislostí – Inštitútom drogových závislostí zabezpečené cyklické školenia, prednášky, besedy, odborné kurzy. 
Inštitút drogových závislostí – v priebehu roka 2000 uskutočnil 36 školiacich akcií pre deti a mládež, ktorých sa zúčastnilo 1 133 žiakov. Prebehla 2. časť druhého ročníka celoslovenského odborného kurzu pre poradenstvo v oblasti závislostí v počte 22 frekventantov a 1. časť tretieho ročníka pre 33 frekventantov. Uskutočnili sa 4-dňové cyklické odborné školenia pre koordinátorov drogových závislostí v Slovenskej republike na stredných školách a učilištiach v spolupráci s Ministerstvom hospodárstva SR pre 4 skupiny po 26 účastníkov. Ďalej sa v Centre pre liečbu drogových závislostí Bratislava uskutočnili dva 4-dňové medzinárodné semináre o metadonovom udržiavacom programe pre  odborníkov zo Slovenska a krajín bývalého Sovietskeho zväzu. 
V spolupráci s Výborom ministrov pre drogové závislosti a kontrolu drog, Groupe Pompidou RE a Slovenskou postgraduálnou akadémiou medicíny sa uskutočnil kurz systematického vzdelávania špecializovaného personálu – lekárov prvého kontaktu k redukcii dopytu po drogách (DRSTP II).  V nadväznosti na kurz bola vydaná odborná publikácia. 
2.	čiastočne splnená  
Dobudovanie centier pre liečbu drogových závislostí a doplnenie kvalifikovaným personálom je úloha dlhodobejšia, ktorej realizácia závisí i od dostatku finančných prostriedkov. V minulom roku boli zabezpečené finančné prostriedky na dobudovanie lôžkovej časti CPLDZ Žilina a zo sponzorských peňazí sa pokračovalo v rekonštrukcii CPLDZ v Banskej Bystrici. Personálne a materiálno-technicky zatiaľ centrá dobudované nie sú. Centrá zatiaľ nie sú vybudované na dostatočnej úrovni.
3.	čiastočne splnená 
CPLDZ Žilina v súčasnosti organizačne patrí pod Polikliniku-Žilina mesto. Po dobudovaní lôžkovej časti centra bude uvedené centrum podľa rozhodnutia operatívnej porady ministra zdravotníctva SR pričlenené k NsP Žilina z dôvodov možnej privatizácie Polikliniky-Žilina mesto. 
Na realizáciu úlohy dobudovania lôžkovej časti uvoľnilo v r. 2000 Ministerstvo financií SR finančné prostriedky získané z výnosov lotérií a hier. Tieto prostriedky boli poukázané prostredníctvom Protidrogového fondu vo výške 5 mil. Sk a boli účelovo viazané na „dobudovanie lôžkovej časti CPLDZ v Žiline“. 
4.	splnená
Na jesennom zasadnutí Výboru ministrov pre drogové závislosti a kontrolu drog bol prerokovaný materiál ministerstva „Správa o komplexnej starostlivosti o drogovo závislých“, v rámci ktorej bol vyhodnotený program metadonovej udržiavacej liečby. Je to forma liečby určená predovšetkým pre chronických pacientov s opakovanou neúspešnou liečbou v lôžkovom zariadení. Úspešnosť tohoto programu v CPLDZ Hraničná Bratislava je 80% pacientov zotrvávajúcich po roku na metadone a 13% pacientov  pozitívnych na heroín, podľa vyšetrenia telesných tekutín. 
O zavedení  metadonového udržiavacieho  programu (MUP) sa plánovane podľa epidemiologickej situácie uvažuje v Trnave a Nitre, kde sa plánujú zriadiť centrá – ambulantná časť. 
5.	splnená
V priebehu minulého roka bol zavedený preventívny program proti šíreniu krvou prenosných ochorení (HIV/AIDS, hepatitídy) u vnútrožilových užívateľov drog – výmena  sterilných ihiel a striekačiek v CPLDZ Žilina, Nové Zámky a Košice. Tento program sa od r. 1997 realizuje v CPLDZ Bratislava. Ministerstvo uvoľnilo finančné prostriedky vo výške 120 000.-Sk na zavedenie tohoto programu. 
           
Ministerstvo školstva Slovenskej republiky

Primárna (univerzálna) prevencia
1.	splnená 
Na I. stupni základných škôl je dlhodobo využívaná doplnková literatúra C. Raynerovej „Nenič svoje múdre telo“. Publikácia sa využíva aj na základných školách s vyučovacím jazykom maďarským. Publikácia je v prevažnej miere hodnotená pedagógmi pozitívne, obsah i forma zodpovedá veku žiakov.
Na II. stupni sa postupne zavádza ako doplnková literatúra v oblasti prevencie drogových závislostí publikácia „Ako poznám sám seba,“ autorov Kašparová, Houška, Uhereková. Štátny pedagogický ústav  (ďalej len „ŠPÚ“) a ministerstvo schválili doplnkové učebné texty pre 5. –9. ročník ZŠ ako aj metodickú príručku s týmto textom. Doplnkové učebné texty boli preložené i do maďarského jazyka a distribuované do škôl s vyučovacím jazykom maďarským. V roku 2000 ŠPÚ vykonal reprezentatívny prieskum aplikovateľnosti publikácie v jednotlivých ročníkoch zameraný na zistenie uplatnenia  týchto textov na formovanie protidrogového postoja žiakov vo výchovno-vzdelávacom procese na ZŠ. S čiastkovými výsledkami prieskumu bola oboznámená pedagogická verejnosť prostredníctvom tlače, podrobnejšie na celoslovenskom odbornom seminári škôl podporujúcich prevencie (september 2000) a na celoslovenskom seminári k otázkam primárnej prevencie drogovej závislosti. 
2.	plní sa priebežne
Na viacerých ZŠ a SŠ sa naďalej pokračuje v realizácii projektov „Kým nie je príliš neskoro“ a „Škola bez alkoholu, cigariet a iných drog“. Zaškolenie a participáciu  realizácie projektov zabezpečujú metodické centrá, centrá výchovnej a psychologickej prevencie a pedagogicko-psychologické poradne. Metodické centrum v Bratislave zabezpečuje realizáciu projektu „Kým nie je príliš neskoro“  pre záujemcov o prácu koordinátorov ako ročné priebežné vzdelávanie a tiež ako dvojročné špecializačné inovačné štúdium.
Najviac škôl je zapojených do  projektu „Školy podporujúce zdravie“. Do tohoto projektu pod záštitou Svetovej zdravotníckej organizácie je zapojených viac ako 1000 škôl a školských zariadení, ktoré splnili požiadavky SZO a získali certifikát. Tento projekt možno hodnotiť ako jeden z najvýznamnejších projektov podpory zdravia, pretože cieľavedome oslovuje deti od 3 rokov  (MŠ cez ZŠ a SŠ). Prostredníctvom detí a žiakov projekt v nemalej miere oslovuje ich rodičov, verejnosť, život mesta, obce a celého regiónu. Práca pedagógov sa v rámci projektu orientuje najmä na vytvorenie aktívneho osobného postoja k zdraviu tak, aby získané poznatky a uvedomelosť mali svoju odozvu v správaní a konaní v bežných životných situáciách a v celom živote vytvorením zdravého životného štýlu. Aj napriek tomu, že o podpore zdravia sa v súčasnosti neuvažuje ako o učebnom predmete, podpora zdravia a zdravého životného štýlu neabsentuje pri výuke mnohých učebných predmetov, je obsahom nepovinných predmetov a mimoškolských aktivít. V rámci tohoto projektu ministerstvo spolupracuje s Ministerstvom zdravotníctva SR a Národným centrom podpory zdravia, nezanedbateľná je i spolupráca škôl a školských zariadení so štátnymi zdravotnými ústavmi a ich personálom. V projekte školám a školským zariadeniam významne pomáhajú aj mimovládne organizácie a občianske združenia najmä Liga proti rakovine SR, Slovenský Červený kríž, Open Society Fund, OZ Deti Slovenska a iné. Z iniciatívy Slovenského Červeného kríža vznikol voliteľný a nepovinný predmet „Prvá pomoc“ s učebnými osnovami pre základné a stredné školy. 
3.	priebežne sa plní
Žiaci základných škôl v rámci 66 okresov Slovenska absolvovali v roku 2000 prosociálny preventívno-výchovný  program „Cesta k emociálnej zrelosti“.  V priebehu roka bol realizovaný program „Program rozvoja osobnosti žiaka so zameraním na drogovú prevenciu“ určený pre stredoškolskú mládež realizovaný krajskými pedagogicko-psychologickými poradňami formou vyškolenia pedagógov-koordinátorov prevencie SŠ a následným realizovaním jednotlivých častí programu najmä v rámci predmetu etická výchova. Program bol hodnotený pozitívne, oceňuje sa najmä rôznorodosť tém, ktoré sa nenásilne dotýkajú drogovej závislosti, čo vyhovuje žiakom, ktorí sú presýtení informáciami. Koordinátori pozitívne hodnotia jednoduchosť manipulácie s materiálom a jeho široký záber. 
Centrum primárnej prevencie drogových závislostí ako špecializované pracovisko IUVENTY usporiadalo VIII. ročník Vedeckej konferencie študentov  pod názvom „Možnosti sú v nás“ zameranú na uvedomenie si významu základných ľudských hodnôt  a utvárania návykov a zásad zdravého spôsobu života.  Konferencie sa zúčastnilo 143 žiakov a študentov stredných a vysokých škôl. Z diskusných vystúpení bol vydaný zborník. Prosociálne preventívno-výchovné pôsobenie s dôrazom na prevenciu užívania drog sa v činnosti IUVENTY premietlo i na tzv. tvorivých dielňach, diskusných kluboch a besedách pre žiakov základných a stredných škôl ako aj v rámci podujatia „Študentské diskusné fórum : Čo my na to...?!“.
V školách sa venuje pozornosť i boju proti fajčeniu a užívaniu alkoholu. Prevencia sa uskutočňuje nielen formou zákazov, ale najmä formou diskusií v rámci triednických hodín. Napriek tomu sa často stáva, že niektorí žiaci  nosia cigarety do škôl a preukázateľne fajčia v priestoroch školy. V tejto súvislosti je potrebné skonštatovať, že v mnohých prípadoch absentuje kontrola rodičov, čím sa výchovné opatrenia zo strany školy míňajú účinkom. V oblasti boja proti fajčeniu a užívaniu alkoholu sa využívajú materiály z výcviku k zdravému spôsobu životného štýlu. 
4.	priebežne sa plní
Hlavnými garantmi zabezpečenia pravidelných voľnočasových a mimoškolských aktivít pre žiakov ZŠ a SŠ sú centrá voľného času (ďalej len „CVČ“) a školské strediská záujmovej činnosti (ďalej len „SSZČ“), ktorých poslaním je zabezpečovať výchovno-vzdelávaciu  činnosť  a aktívny oddych detí a mládeže v priebehu celého kalendárneho roka najmä v čase prázdnin.
V oblasti primárnej prevencie vo vzťahu k deťom a mládeži Sekcia športu, detí a mládeže ministerstva dlhodobo vytvára lepšie podmienky pre realizáciu záujmových voľnočasových aktivít pre mimoškolskú činnosť, zabezpečuje rozvoj záujmových činností a tvorivosti žiakov prostredníctvom centier voľného času, občianskych združení  športu pre všetkých  a občianskych združení detí a mládeže. Napriek snahe ministerstva i v oblasti finančnej podpory,  hlásenia z krajov a okresov poukazujú na problémy v oblasti poskytovania možnosti zmysluplného trávenia voľného času najmä materiálno-technického, priestorového i personálneho charakteru. V školách a školských kluboch detí vedú krúžky hlavne pedagógovia, často bez nároku na finančnú odmenu.
V minulom roku bola zvýšená pozornosť venovaná handicapovaným deťom a deťom zo sociálne znevýhodneného prostredia a to najmä organizovaním pobytových táborov v spolupráci so sociálnymi odbormi krajských a okresných úradov. 

5.	priebežne sa plní
Komisiou športu pre všetkých pri Sekcii športu, detí a mládeže ministerstva boli v roku 2000 schválené projekty, na základe ktorých bolo poskytnuté na činnosť občianskych združení športu pre všetkých finančné prostriedky vo výške 20,5 mil. Sk. Cieľom realizácie týchto projektov bolo zapojenie čo najväčšieho počtu detí a mládeže a to nielen talentovanej, ale najmä problémovej, do organizovanej pravidelnej športovej činnosti. Pre vytvorenie podmienok na realizáciu tejto úlohy Štátny fond telesnej kultúry vyčlenil na investičnú výstavbu, údržbu, obnovu a rekonštrukciu športových a telovýchovných objektov a zariadení v roku 2000 celkom 80 mil. Sk. 
V mnohých školách pracujú školské športové strediská,  ktoré spolupracujú so Slovenskou asociáciou športu na školách.  Ministerstvo podporuje organizovanie športových súťaží. Vo viacerých mestách okrem pravidelnej športovej činnosti,  sa v letných mesiacoch zabezpečila akcia pod názvom „Prázdninové školské dvory“. Zabezpečil sa  prenájom telovýchovných priestorov  mimo škôl  ako napr. plavární, letných kúpalísk, zimných štadiónov, podporovalo sa organizovanie výcvikov ako napr. lyžovačky, splavy, víkendové turistické vychádzky. Pozitívne sa hodnotí spolupráca škôl so združeniami Slovenský skaut, Amavet, SASŠ. 
6.	priebežne sa plní
Na fakultách vysokých škôl pripravujúcich učiteľov na budúce povolanie majú všetky študijné odbory v učebných plánoch zapracovanú problematiku prevencie drogových závislostí  pre žiakov základných a stredných škôl v rámci všeobecného základu, vo voliteľných predmetoch a vo vybraných aprobačných predmetoch napr. etickej výchove, biológii, biochémii, chémii a pod. 
Pedagogické fakulty majú pripravené vzdelávacie programy, záujem zo strany ZŠ a SŠ je však nízky. Pedagógovia majú záujem o inovačné alebo špecializačné štúdiá v rámci ďalšieho vzdelávania pedagógov zabezpečované metodickými centrami, ŠPÚ a Výskumným ústavom detskej psychológie a patopsychológie. V rámci doktorandského štúdia majú pedagógovia možnosť výberu tém z oblasti primárnej prevencie závislostí vo vyučovacom procese.
Úloha vedeckovýskumnej činnosti, monitoringu a informačnej činnosti bola vysokými školami splnená. Odbor vysokých škôl Ústavu informácií a prognóz riešil v minulom roku výskumnú úlohu zameranú na problematiku primárnej prevencie drogových závislostí. Počas celého roka spolupracoval s vysokými školami na riešení tejto úlohy pod názvom „Súčasný stav prevencie drogových závislostí na vysokých školách“. Podľa predbežných zistení vysoké školy nemajú materiálne ani finančné možnosti zriaďovať centrá protidrogových poradenských služieb pre vysokoškolákov. Ako jednu z foriem primárnej prevencie podporujú športové aktivity svojich študentov. V rámci vyučovacieho procesu pripravujú pre študentov celouniverzitné prednášky spojené s diskusiou.    
7.	priebežne sa plní
Vzdelávacie organizácie ministerstva aj v priebehu minulého roka pokračovali v realizácii vzdelávacích aktivít zamestnancov rezortu školstva podľa „Pedagogicko-organizačných pokynov MŠ SR pre školy a školské zariadenia na šk. rok 2000/2001“. Dôraz sa kládol na kvalitnú odbornú prípravu pedagógov-koordinátorov prevencie,  riadiacich zamestnancov škôl, pedagógov s aprobáciou predmetov etická výchova, občianska náuka, prírodoveda, biológia, prvouka.
Ďalšie vzdelávanie pedagógov zabezpečujú metodické centrá a ŠPÚ. Tieto v rámci svojej činnosti priebežne zabezpečujú vzdelávanie pedagógov-koordinátorov  prevencie. Vzdelávanie pedagógov prebieha kontinuálne formami priebežného, cyklického a špecializačného inovačného štúdia (ŠIŠ). Prepojenie vzdelávacích aktivít metodických centier s krajskými a okresnými centrami voľného času a pedagogicko-psychologickými poradňami  sa  v  rámci  priebežného  vzdelávania   pedagógov-koordinátorov  úspešne 

realizuje. MC mesta Bratislavy realizovalo okrem priebežných foriem vzdelávania aj ŠIŠ „Kým nie je príliš neskoro“,  „Výchovné poradenstvo“ vzdelávanie učiteliek materských škôl, začínajúcich, uvádzajúcich a triednych učiteľov, majstrov odbornej výchovy,  učiteľov etickej výchovy a občianskej náuky.  MC na Tomašíkovej ul. v Bratislave realizovalo  cyklické vzdelávanie koordinátorov drogovej prevencie  so zameraním na uplatňovanie metód prevencie drogových závislostí v školskej praxi, metódy práce so závislými mladými ľuďmi a relaxačné techniky v Piešťanoch a Komárne. MC v Banskej Bystrici v rámci viacerých foriem vzdelávania v oblasti prevencie najmä riadiacich zamestnancov v školstve vykazuje vyškolenie asi 310 pedagógov. MC v Prešove realizovalo v spolupráci s regionálnymi CVPP priebežné vzdelávanie 154 koordinátorov prevencie ŽŠ v okresoch Gelnica, Humenné, Svidník, Kežmarok, Košice II, Košice III. V súčasnosti prebieha priebežná forma vzdelávania  koordinátorov v okrese Sabinov, Poprad, Stará Ľubovňa, Vranov/T.  MC realizuje ŠIŠ pod názvom „Prevencia závislostí v ZŠ, SŠ a ŠZ“, každoročne realizuje konferenciu pod názvom „Zdravá škola“ a zabezpečuje výcviky pre koordinátorov Škôl podporujúcich zdravie.
8.	splnená
Pre všetky základné školy a školské zariadenia boli zabezpečené náučné publikácie vydavateľstva Egmont,  autorov A. Naik „Sme či nie sme závislí; O sexe celkom normálne; Sebadôvera-Naučte sa veriť si“, M. Whymana „Rozvod a odlúčenie – Ako zvládnuť rozchod rodičov“. Podávajúce o. i. návod chovania sa v zložitých životných situáciách,  z ktorých mládež častokrát hľadá východisko v drogách.  V priebehu minulého roka boli vydané a distribuované do škôl  publikácie  : „Názory a postoje mladých ľudí žijúcich v detských domovoch na Slovensku ku konzumácii drog; Životný štýl mládeže a názory na konzumáciu drog; Adresár subjektov pracujúcich v oblasti detí a mládeže; Separát – prevencia drogových závislostí v rezorte školstva; Návrh minimálnych zásad uplatňovania rovesníckych programov v systéme psychologickej a výchovnej prevencie preventívnych a poradenských zariadení; Rovesnícky program pre starších žiakov;  Smernica na hodnotenie drogovej prevencie – príručka pre autorov a hodnotiteľov projektov; Alkohol, tabak a drogy u študentov vysokých škôl na Slovensku – 1999; Zborník celoslovenského seminára k otázkam primárnej prevencie drogovej závislosti-máj 2000; Zborník z celoslovenskej konferencie pod názvom „Výchovná a psychologická prevencia – interdisciplinárny prístup – september 2000“.
9., 10.  priebežne sa plnia
Školy a školské zariadenia majú v rámci vnútorného poriadku zakotvené opatrenia proti šíreniu drog v školskom prostredí a opatrenia k dodržiavaniu Deklarácie práv dieťaťa v školách.
Rodičom sa poskytovali informácie o problematike drog, prevencii, opatreniach školy na zabránenie šírenia drog v školskom prostredí a o možnostiach poskytovania poradenských služieb školskými zariadeniami v rámci celoškolských aktívov rodičov a rodičovských združení. V prípade závažnejších priestupkov žiakov spolupracovalo vedenie škôl s odbormi sociálnych vecí okresných úradov alebo krajských úradov v mieste svojej pôsobnosti.
Povinnosť dodržiavať zákon č. 67/1997 Z.z. o ochrane nefajčiarov je upravená i v Pedagogicko-organizačných pokynoch pre školy a školské zariadenia a orgány štátnej správy v školstve na školský rok 2000/2001. Školy ako zamestnávatelia zriadili v zmysle cit. zákona miestnosti pre zamestnancov – fajčiarov. 
11.	splnená 
Školy a školské zariadenia organizovali školské a okresné aktivity k Svetovému dňu boja proti drogám, Svetovému dňu zdravia aktivity s priamou účasťou pedagógov , rodičov a žiakov boli vyhlasované i k Dňu narcisov, Týždeň športu, Beh T. Foxa, Deň boja proti AIDS a pod. 

12.	splnená
Úloha „pokračovať v zavádzaní rezortného drogového informačného systému, pokračovať v školských prieskumoch užívania drog“ bola plnená nasledovne : 
Vybudovaním informačného systému v oblasti prevencie drogových závislostí v rezorte školstva bol  poverený Ústav informácií a prognóz školstva. Realizácia úlohy spočívala v
•	aktualizácii údajov subjektami pracujúcimi v oblasti prevencie v rezorte školstva (vydaný adresár),
•	analýze stavu informačného zabezpečenia subjektov  prevencie v rezorte školstva,
•	analýze činnosti preventívnych a poradenských zariadení ,
•	vyhotovenie a testovanie návrhov výkazov  za PPP a CVPP,
•	vývoj SW pre evidenciu, nahrávanie a vyhodnotenie projektov,
•	nahrávanie projektov za roky 1999, 2000,
•	 príprava štruktúry databázy pre evidenciu programov. 

Sekundárna a terciálna (selektívna a indikovaná) prevencia
1.	priebežne sa plní
Výskumný ústav detskej psychológie a patopsychológie v Bratislave (ďalej len VÚDPaP“)v rámci riešenia grantovej úlohy „Selektívna psychologická prevencia porúch správania detí a mládeže“ riešil nasledovné parciálne témy :
•	identifikácia a popis jednotlivých fáz selektívnej psychologickej prevencie,   
•	prevencie, overovanie škály rizikového správania sa žiaka (DRS),
•	overovanie škálového dotazníka správania sa žiaka v škole (DŠS),
•	preventívna poradenská podpora emociálneho dozrievania.
Skúmanú vzorku žiakov s poruchami správania tvorilo 512 žiakov 5. a 6. ročníkov ZŠ z 20 okresov v priemernom veku 12 rokov. Zníženú známku zo správania má 49% problémových žiakov, 73 % dostalo pokarhanie a 62%  si vyžaduje psychologickú starostlivosť. VÚDPaP skúmal incidenciu rizikového správania v škole v 20 okresoch z hľadiska perspektív činnosti CVPP na Slovensku. Centrum výchovnej a psychologickej prevencie pri VÚDPaP v minulom roku inovovalo a precizovalo metódy skupinovej poradensko-preventívnej práce s chlapcami s poruchami správania. Uskutočnili viaceré rokovania s SVPP Bratislava II so zámerom nadviazať v okrese spoluprácu v oblasti prakticko-výskumnej činnosti.
2.	splnená
V rámci realizácie poradenského programu „Cesta k emociálnej zrelosti“ sa uskutočnil II. metodický seminár „CESTA“ pre 120 účastníkov – zamestnancov CVPP a PPP z celého Slovenska. Ako nadväzný program bola spracovaná interaktívna príručka „Dobrodružná cesta výchovy“, určená pre rodičov.
3.	splnená 
Dlhodobá koncepcia výchovnej a psychologickej preventívnej starostlivosti o deti a mládež bola vypracovaná pod názvom „Minimálne zásady uplatňovania rovesníckych programov v systéme psychologickej a výchovnej prevencie v preventívnych a poradenských zariadeniach“. Pre potreby odbornej verejnosti bol materiál vydaný a distribuovaný VÚDPaP-om. IUVENTA vydala  metodický materiál „Rovesnícky program pre starších žiakov“.
4.	splnená
Funkciu metodického usmerňovania rezortu v oblasti protidrogovej prevencie plní najmä Výskumný ústav detskej psychológie a patopsychológie a Štátny pedagogický ústav. VÚDPaP v spolupráci s ministerstvom pripravil a zrealizoval tri regionálne metodicko-konzultačné stretnutia zamestnancov CVPP v spádových mestách Bratislava, Košice, Banská Bystrica. V priebehu minulého roka VÚDPaP  zabezpečoval a odborne garantoval  4. špecializačné týždňové výcviky pre zamestnancov CVPP a PPP  formou výcvikových kurzov v skupinových formách preventívnej práce s deťmi a mládežou, pre 120 účastníkov. 
Ministerstvo v spolupráci s ŠPÚ zrealizovali v máji 2000 celoslovenský odborno-metodický seminár k otázkam  primárnej prevencie drogových závislostí pre koordinátorov primárnej prevencie pôsobiacich v rámci okresných a krajských odborov školstva. Seminár bol zameraný na realizáciu úloh z Národného programu boja proti drogám pre rezort školstva a koordináciu preventívnych činností v rezorte. Ministerstvo v spolupráci s okresnými úradmi, CVPP a PPP zorganizovalo v Dolnom Kubíne konferenciu „Výchovná a psychologická prevencia – interdisciplinárny prístup“. Príspevky z konferencie boli uverejnené v zborníku s rovnomenným názvom. 
5.	nesplnená
V priebehu minulého roka neboli zriadené nové diagnostické centrá ani liečebno- výchovné sanatóriá.
Potreba zriadiť diagnostické centrum alebo liečebno-výchovné sanatórium sa vyskytla  v Žiline a Prešove. Úloha však nemohla byť zrealizovaná z dôvodu nedostatku finančných prostriedkov. Úloha sa prenáša do aktualizácie na rok 2001.

Oblasť spolupráce 
1.	splnená 
Pod gesciou ministerstva – Sekcie základných a stredných škôl a školských zariadení sa realizovali dve pracovné stretnutia Pracovnej skupiny pre prevenciu drogových závislostí, ktorá prerokovala aktuálne úlohy na rok 2000, priebežne zhodnocovala jednotlivé aktivity a vypracovala návrh štatútu koordinátora a návrh aktualizácie úloh rezortu na rok 2001. Pracovných stretnutí sa aktívne zúčastňovali odborníci z priamoriadených organizácií ministerstva a prizývali sa podľa potreby experti.
2.	splnené
Prepojenie pedagógov – koordinátorov prevencie ZŠ a SŠ na sieť špeciálnych školských zariadení je zabezpečené v krajoch a okresoch prirodzeným spôsobom, prostredníctvom pravidelného kontaktu CVPP a PPP, ktorí sú garantmi odbornosti preventívnych aktivít v mieste svojej pôsobnosti a realizujú vzdelávanie a odbornú pomoc deťom, rodičom a učiteľom – koordinátorom.
3.	priebežne sa plní 
V rámci všetkých podkladových správ sa uvádzajú ako spolupracujúce vecne príslušné organizácie – štátne zdravotné ústavy, sociálne oddelenia KÚ a OÚ, osvetové strediská, OO PZ, mestskí policajti, miestne úrady, prokuratúra, neziskové verejno-prospešné organizácie, občianske združenia, CPPS, knižnice a pod. Koordinácia preventívnych aktivít sa realizuje priebežne aj prostredníctvom okresných a krajských komisií pre otázky prevencie drogových závislostí . 
V rámci internetových stránok ministerstva – www.education.gov.sk je vytvorený samostatný súbor pod názvom  „Prevencia drogových závislostí“, ktorý obsahuje relevantné údaje ministerstva o riešení problematiky drogových závislostí v intenciách schválenej Koncepcie prevencie drogových závislostí v rezorte školstva od r. 2003 a Národný program boja proti drogám – úlohy rezortu školstva.
4.	splnená
V minulom roku sa zástupca rezortu školstva zúčastnil medzinárodnej konferencie PATH (Európska mládež bez drog) na Islande. IUVENTA sa stala pobočkou medzinárodnej európskej organizácie European youth without drugs-PATH. Zástupcovia rezortu sa na pozvanie OZ Rodiče proti drogám z Českej republiky zúčastnili konferencie v Prahe, zároveň sa nadviazala spolupráca s kolegami z Ministerstva školství, mládeže a telovýchovy Českej republiky. 

Ministerstvo dopravy, pôšt a telekomunikácií 
Slovenskej republiky

Oblasť redukcie požiadavky po drogách
1.	splnená
Novoprijatí  príslušníci Železničnej polície boli v potrebnom rozsahu oboznámení s Národným programom boja proti drogám rozpracovaným na podmienky Železničnej polície rozkazom generálneho riaditeľa Železničnej polície č. 89/1999. Príslušníci Železničnej polície sú pravidelne informovaní o nových trendoch v oblasti páchania drogovej trestnej činnosti. 
2.	splnená
Otázky odhaľovania a dokumentovania drogovej trestnej činnosti sú zaradené do vyučovacieho procesu vzdelávacej sústavy Železničnej polície. K zabezpečovaniu zvyšovania odborných vedomostí príslušníkov Železničnej polície sa využíva odborná literatúra a metodické pomôcky, ktoré sú pridelené jednotlivým útvarom Železničnej polície. 
3.	splnená
Na vytipovaných rezortných a ostatných stredných školách sa pravidelne uskutočňujú prednášky spojené s besedami na tému kriminalita mládeže a drogová závislosť. V minulom roku absolvovali príslušníci Železničnej polície celkom 20 prednášok. 

Oblasť znižovania ponuky drog a uplatňovania práva v boji proti drogám 
1.	splnená
Aj v priebehu minulého roka bolo v obvode železničných dráh naďalej pokračované v monitorovaní možných miest sústreďovania sa drogovo závislých osôb, ktoré sú následne zaraďované pod operatívny dohľad príslušníkov železničnej polície.
2.-10.  priebežne sa plnia
Za obdobie od 1.januára do 31. decembra minulého roka bolo v obvode železničných dráh vykonaných 35 policajných akcií, ktoré boli zamerané na možné miesta sústreďovania sa podozrivých osôb, ktoré sa zaoberajú obchodom, distribúciou, výrobou omamných a psychotropných látok, ako aj možnými užívateľmi týchto látok.
Výkon týchto akcií bol zosúladený s termínmi organizovania kultúrnych, športových a spoločenských  podujatí ako napr. koncerty, diskotéky, futbalové zápasy a pod. Osobitná pozornosť bola venovaná nástupu a návratu vojakov  základnej vojenskej služby a školským prázdninám, kedy je reálny predpoklad väčšieho sústreďovania sa takýchto osôb.
Počas vykonaných akcií bolo skontrolovaných celkom 162 objektov, z toho 54 reštauračných zariadení, 21 úsekov tratí, 54 vlakov osobnej prepravy, 68 odstavených vlakových súprav a 119 osôb. Týchto akcií sa zúčastnilo celkom 120 príslušníkov Železničnej polície a  9 príslušníkov Policajného zboru. 

	Úlohy vzájomnej informovanosti a odovzdávanie si poznatkov o pohybe osôb podozrivých z drogovej trestnej  činnosti medzi Železničnou políciou a Policajným zborom, Colným riaditeľstvom a Správou vojenskej polície Generálneho štábu Armády SR boli za hodnotené obdobie priebežne plnené na základe vzájomne uzavretých dohôd.
V oblasti uplatňovania práva v boji proti drogám boli dosiahnuté tieto výsledky :
•	dňa 13. marca zadržali príslušníci Odboru ŽP Topoľčany podozrivého, u ktorého pri bezpečnostnej prehliadke našli krabičku s usušenými zelenými listami, injekčnú striekačku a lyžičku. Z jeho chovania vzniklo podozrenie, že je pod vplyvom omamných látok, na čo mu bola následne odobratá krv a moč, ktoré boli spolu s obsahom krabičky zaslané KEÚ PZ Bratislava. Na základe záväzného pokynu okresného prokurátora v Topoľčanoch bol spisový materiál odstúpený na OÚV PZ Topoľčany;
•	dňa 18. mája príslušníci Odboru ŽP Nové Zámky zadržali vo vlaku v úseku trate Tvrdošovce-Ľudovítov podozrivého, ktorý mal u seba 2 ks skladačiek nezistenej omamnej látky. Podozrivý bol predvedený na útvar ŽP za účelom vysvetlenia, kde uviedol, že omamnú látku kúpil od neznámeho muža v Bratislave. Omamná látka bola zaistená a zaslaná na skúmanie na KEÚ PZ Bratislava. Prítomnosť opiátových derivátov v moči podozrivého bola potvrdená znalcom – toxikológom NsP Nové Zámky. Spisový materiál bol odstúpený na OÚV PZ Nové Zámky;
•	dňa 30. júla hliadka Odboru ŽP Poprad pri predvádzaní podozrivej osoby (občan ČR) zaistila plastovú krabičku s obsahom neznámej sušenej rastliny, ktorú sa podozrivý pokúsil odovzdať náhodnej osobe. O udalosti bol informovaný vyšetrovateľ OÚV PZ Poprad a Colný úrad Poprad, ktorý po vykonaní kontroly neznámej látky narkotestom  „Narko Pouch, Esa – test a Erez“ zistil, že sa jedná o 3,5161 g marihuany. Prípad šetrí OÚV PZ Poprad;
•	dňa 17. augusta boli hliadkou Oddelenia ŽP Bratislava zadržané tri podozrivé osoby, ktoré sa pred hliadkou  ŽP ukryli v kríkoch pred žst. Bratislava Nové Mesto. Pri bezpečnostnej prehliadke jedného z podozrivých bolo v cestovnej taške nájdených 10 ks tabliet bielej farby kosoštvorcového tvaru. Podozrivý uviedol, že nevie o aké tabletky sa jedná, nakoľko mu nepatria. KEÚ PZ Bratislava bolo zistené, že ide o psychotropnú látku MDMA (Extáza). Na základe zistenej skutočnosti bol podozrivý odovzdaný na OÚV PZ Bratislava III, kde vyšetrovateľ proti nemu vzniesol obvinenie pre trestný čin nedovolenej výroby a držby omamných a psychotropných látok;
•	dňa 22. augusta príslušníci Odboru ŽP Nové Zámky  predviedli tri podozrivé osoby za účelom zistenia totožnosti. U jedného z nich bola počas bezpečnostnej prehliadky vo vrecku nohavíc nájdená sušená rastlina. Podozrivý uviedol, že sušené konope kúpil od neznámej osoby v Nových Zámkoch. KEÚ PZ Bratislava bolo zistené že ide o 7,5 g marihuany. Spisový materiál bol odstúpený na OÚV PZ Nové Zámky;
•	dňa 27. augusta boli hliadkou Oddelenia ŽP Nitra predvedení dvaja podozriví zo spáchania trestného činu krádeže. Pri bezpečnostnej prehliadke boli u jedného podozrivého nájdené v krabičke cigariet 2 skladačky s neznámym práškom a u druhého podozrivého jedna skladačka a injekčná striekačka s neznámou tekutinou. Zaistené látky a predmety boli zaslané na KEÚ PZ Bratislava, prípad šetrí O ŽP Topoľčany;
•	dňa 29. augusta príslušníci Odboru ŽP Nové Zámky počas bezpečnostnej akcie „DROGY“ predviedli podozrivého, u ktorého bola pri bezpečnostnej prehliadke zaistená v dvoch igelitových vreckách sušená rastlina o hmotnosti 152,1 g. Podozrivý uviedol, že ide o marihuanu, ktorú pre vlastnú potrebu kupuje v Štúrove od neznámych osôb. Zaistená látka bola zaslaná KEÚ PZ Bratislava, prípad šetrí O ŽP Nové Zámky;
•	dňa 14. októbra zadržala hliadka Oddelenia ŽP Poprad podozrivého zo spáchania trestného činu lúpeže, u ktorého bol pri bezpečnostnej prehliadke nájdený igelitový  sáčok s obsahom sušenej rastliny. Colným úradom Poprad bolo narkotestom zistené, že ide o marihuanu (2,56 g). Podozrivý uviedol, že marihuanu kúpil na diskotéke v obci Borčany. Prípad bol odstúpený na OÚV PZ Košice-okolie.  
11. splnená
V súčasnom období Železničná polícia disponuje 4 služobnými psami so špeciálnym výcvikom na vyhľadávanie drog, ktorí sú využívaní pri policajných akciách zameraných na drogy, ako aj v bežnom výkone služby.
     V 17 prípadoch bol použitý služobný pes so špeciálnym výcvikom na vyhľadávanie drog.

Oblasť masmediálnej politiky
1.	splnená
Prezentácia témy s cieľom účinnejšej prevencie drogovej kriminality v obvode železničných dráh sa v minulom roku realizovala v zvýšenej miere prostredníctvom printových  a elektronických médií, najmä celorepublikovej, ale aj regionálnej úrovni. Médiám boli poskytované informácie z úrovne Generálneho riaditeľstva ŽP, ObS ŽP i jednotlivých O ŽP, ktoré sa zaoberali konkrétnymi prípadmi, ale realizovali aj špecifické policajné akcie.

2.	splnená
Súhrnné komplexné informácie poskytlo GR ŽP na dvoch tlačových besedách generálneho riaditeľa ŽP – v januári a októbri, na ktorých sa zúčastnili novinári najčítanejších, najsledovanejších a najpočúvanejších médií, ďalej prostredníctvom pravidelného denného servisu tlačovým agentúram TASR Slovakia, SITA, v konkrétnych prípadoch aj v ČTK a  rozhlasovým vysielaniam Rádia Twist, Slovenského rozhlasu, Rádia Regina Bratislava a Rádia Frontinus zo Žiliny.  
3.	splnená
Úlohy na úseku prevencie, ktoré má Železničná polícia vymedzené zákonom, osobne prezentovali vo vytipovaných reláciách elektronických médií služobní funkcionári, predovšetkým Generálneho riaditeľstva ŽP. Téma drog a ich prevencia bola súčasťou širšej prezentácie úloh ŽP pri zabezpečovaní ochrany železničnej dopravy. Zaznela vo vysielaniach STS TV Markíza  (Televízne noviny, Teleráno) , STV (Noviny STV, v relácii Na stope), v TV Luna (Hlavné správy) v spravodajských a publicistických reláciách  TV Global a Mestskej TV v Krupine, TV Žilina, v Slovenskom rozhlase (Popoludnie s rozhlasom, v reláciách Rádio Regina Bratislava (Policajný zápisník, Spektrum, Ozveny dňa, Rádiobudík, v krátkych denných spravodajských vstupoch ), v relácii Rádia Twist (Bezpečnosť na každý deň), vo vysielaniach Rádia Rebeca z Banskej Bystrice, Hviezdy FM z Nitry, FUN Rádia, Rádia Koliba, Rádia Expres, City Rádia B1 z Bratislavy a v ďalších elektronických médiách, ktoré prevzali agentúrne správy o činnosti ŽP.
Prostredníctvom celoslovenských a regionálnych médií bola verejnosť informovaná o účasti príslušníkov ŽP na prevencii drogovej kriminality, predovšetkým so zameraním na mládež, o ich účasti na prednáškach v školách a rozoberaní témy s deťmi a mládežou počas rôznych podujatí či už v rámci Dňa polície v jednotlivých krajoch Slovenska, alebo počas Športových podujatí ŽP a Majstrovstiev ŽP vo všestrannej spôsobilosti služobných psov v Krupine a pri iných organizovaných podujatiach a neformálnych príležitostiach.  

Oblasť medzinárodnej spolupráce 
1., 2. priebežne sa plní
Železničná polícia ako člen medzinárodnej organizácie COLPORFER na pravidelných rokovaniach, okrem problematiky trestnej činnosti súvisiacej s ochranou prepravy osôb a majetku po železnici, iniciuje podľa potreby aj vzájomnú výmenu skúseností a prehĺbenie spolupráce na úseku drogovej trestnej činnosti.

Ministerstvo financií Slovenskej republiky

1.	priebežne sa plní
Úloha „Dobudovať a technicky vybaviť sieť kontrolných hál“ nebola zrealizovaná. V roku 2000 nebola do užívania protidrogových zložiek Colnej správy  SR odovzdaná ani jedna kontrolná hala. Absencia týchto hál je najvýraznejšia na hranici s Českou republikou, takže nie sú výnimkou prípady, keď sú nákladné  motorové dopravné prostriedky prepravované na vykonanie dôkladných colných kontrol viac ako 100 km. V minulom roku prebehlo výberové konanie na technické vybavenie kontrolnej haly vo Vyšnom Nemeckom z prostriedkov PHARE, nákup a vybavenie haly technikou sa predpokladá v roku 2001.
2.	splnená čiastočne
Návrh na  zriadenie Odboru drog a nebezpečných  materiálov pri Colnom riaditeľstve SR bol vypracovaný a postúpený na pripomienkové konanie odborným útvarom Colného riaditeľstva. Po zapracovaní pripomienok a odstránení rozporov sa predpokladá schválenie návrhu v januári a samotné konštituovanie odboru k 1. marcu 2001.

3.	splnená čiastočne
Vybudovanie spoločného systému digitálneho rádiového spojenia pre Národnú protidrogovú jednotku SKaFP P PZ a Colného riaditeľstva je po technickej stránke pripravené,  spojovacie zariadenia na prenos signálu sú technicky pripravené, avšak k 15. decembru neboli splnené všetky administratívne podmienky pre spoločné užívanie.  
4.	splnená
Colné riaditeľstvo SR vypracovalo návrh zákona o Colnej správe SR. V súčasnosti prebieha medzirezortné pripomienkové konanie. Po zapracovaní pripomienok bude návrh predložený Legislatívnej rade vlády.
5.	splnená
Po nadobudnutí účinnosti zákona o zaobchádzaní s prekurzormi omamných a psychotropných látok (zák. č. 268/2000 Z.z.) bolo zriadené spoločné colno-policajné pracovisko na kontrolu drogových prekurzorov.  Zároveň bol Výborom ministrov schválený Národný akčný plán  „V. fázy PHARE Projektu pre prekurzory“ s cieľom 
•	posilnenie kontroly legálne vyrábaných syntetických drog,
•	redukcie nelegálnej výroby a redukcie obchodovania s nezákonnými syntetickými drogami,
•	skorej identifikácie nových syntetických drog.
6.	plní sa
Keďže zákon č. 268/2000 Z.z. o zaobchádzaní s prekurzormi omamných látok a psychotropných látok nadobudol účinnosť 1. septembra nebol dostatočný časový priestor na uzavretie Memoranda porozumenia medzi Colnou správou SR a Zväzom chemického a farmaceutického priemyslu. V tomto smere sa na Colnom riaditeľstve SR v novembri uskutočnilo pod záštitou Generálneho sekretariátu Výboru ministrov pre drogové závislosti a kontrolu drog a v spolupráci s PHARE prípravné stretnutie s predstaviteľmi chemického a farmaceutického priemyslu SR. 

Ministerstvo hospodárstva Slovenskej republiky

1.	splnená
Ministerstvo poverilo rezortné výchovno-vzdelávacie zariadenie „Inštitút zahraničného obchodu a vzdelávania Bratislava“ realizáciou 3. etapy cyklického vzdelávania pedagogických zamestnancov prvého kontaktu  prevencie drogových závislostí v SOU a SPV rezortu Ministerstva hospodárstva SR. Vzdelávanie v r. 2000 ukončilo a certifikát obdržalo 100 pedagogických zamestnancov, ktorí vo svojich SOU a SPV budú pôsobiť ako koordinátori pre drogové závislosti. Vzdelávanie sa uskutočnilo v dvoch sústredeniach s počtom 60 hodín.
2.	splnená
Pracovné stretnutia absolventov vzdelávania sa uskutočnili v rámci Svetového dňa boja proti drogám (24. júna), Európskeho týždňa boja proti drogám (november) a Dňa boja proti drogám (1 decembra).
3.	splnená 
Pre koordinátorov drogových závislostí v SOU a SPV bol spracovaný a poskytnutý nasledovný metodický materiál :
•	účastníkom 3. etapy cyklického vzdelávania: „Šikanovanie ako pedagogický problém, Závislosť od hry (gambling), Všeobecne o drogách, 101 spôsoboch pochvaly pre dieťa a 14 spôsobov ako podporovať toho, koho máme radi“.
•	vyškoleným koordinátorom primárnej prevencie : „Včlenenie prevencie do bežného vyučovania, Praktické využitie etických princípov v práci s literárnym textom“.
4.	splnená
Aktuálne články z protidrogovej problematiky sa pravidelne uverejňujú v bulletine „Spravodaj Inštitútu zahraničného obchodu a vzdelávania Bratislava“. V rámci rubriky „Droga-spoločenský problém“ sa pravidelne uverejňujú metodické materiály, články s protidrogovou tématikou, príspevky žiakov s protidrogovou tématikou. 
5.	splnená
V rámci voľnočasových aktivít boli sa SOU SPV rezortu hospodárstva podieľali na organizovaní aktivít, ktoré svojim zameraním – účelne využitý voľný čas smerovali k prevencii drogových závislostí, ako aj prevencii kriminality. V Poprade „Mladý módny   tvorca“, celoslovenská súťaž v módnej tvorbe v 13 kategóriách s 506 modelmi; festival záujmovej umeleckej činnosti v Liptovskom Hrádku pod názvom „Záujmovými aktivitami v boji proti drogám“; športové súťaže   „Majstrovstvá MH SR žiakov SOU a SPV“ vo volejbale, basketbale, cezpoľný beh, branný trojboj , najsilnejší žiak-žiačka, stolný tenis; Celoslovenská výtvarná súťaž „Prečo som na svete rád/rada“.
V priebehu minulého roka boli tiež vyhlásené aktivity SOU k Svetovému dňu zdravia, ktoré mali jednotlivé školy zapracované aj vo svojich plánoch práce. Uskutočnili sa celoškolské protidrogové dni na tému „Drogy a ich následky“, ako aj tvorivé dielne pre pedagogických zamestnancov v oblasti primárnej prevencie. Aktivít zo strany ministerstva je veľké množstvo. Ministerstvo tejto problematike venuje náležitú pozornosť.  
6.	nesplnená
Plnenie úlohy „Overenie projektu na využívanie voľného času“ žiakov v SOU strojárskom, Vranovská ul. 4, Bratislava-Petržalka bolo podmienené vyčlenením finančných prostriedkov.  Vzhľadom na to, že vyčlenenie finančných prostriedkov z Protidrogového fondu nebolo radou fondu schválené, nebola možná jeho realizácia.  
7.	splnená
Na seminári uskutočnenom v rámci PHARE projektu prekurzory ministerstvo  v spolupráci so spoločným pracoviskom Policajného zboru SR a Colného riaditeľstva SR, oboznámilo zainteresované subjekty so zákonom č. 268/2000 Z.z. o zaobchádzaní s prekurzormi omamných látok a psychotropných látok, ako aj s podmienkami ich dobrovoľnej spolupráce (v rámci Memoranda o porozumení pod gesciou Zväzu chemického a farmaceutického priemyslu).
Ministerstvo so spoločným pracoviskom Policajného zboru SR a Colného riaditeľstva SR konzultuje priebežne problémy, ktoré sa vyskytujú pri povinných hláseniach prevádzkovateľov o zaobchádzaní s prekurzormi. 

Ministerstvo kultúry Slovenskej republiky 

Metodická činnosť
1.	splnená        
Národné osvetové centrum (ďalej len „NOC“) uskutočnilo ôsme voľné pokračovanie cyklu školení organizovaných od r. 1996, ktoré je určené pre riadiacich a metodických zamestnancov regionálnych osvetových stredísk. Jeho dominujúcim zameraním je nácvik a rozvoj komunikačných a sociálnych zručností, ktoré sú potrebné na prácu najmä s deťmi a mládežou. Školenie prebieha  už tradične formou sociálno-psychologického výcviku. Témou posledného školenia boli tri faktory úspechu: motivácia, tvorivosť, organizácia času a plánovanie pri preventívno-výchovnom pôsobení.   
2.	splnená
Ako sprievodné odborné podujatie projektu „Prečo som na svete rád/rada“ NOC pripravilo pre metodických zamestnancov regionálnych osvetových stredísk v Slovenskej republike odborné podujatie – seminár „Komplexná prevencia sociálnej patológie“ so zameraním na primárnu prevenciu drogových závislostí vo vzťahu k pedagogickej a rodičovskej verejnosti. Lektormi podujatia boli odborníci z Českej republiky (Praha).
3.	splnená 
Systematické a kontinuálne metodické pôsobenie NOC zamerané na prevenciu sociálnopatologických javov s akcentom na prevenciu závislostí a možnosti participácie kultúrno-osvetovej činnosti  vyústilo v minulom roku do zrealizovania pracovnej porady „Neziskové organizácie a možnosti spolupráce s regionálnymi osvetovými centrami v primárnej prevencii drogových závislostí“.
Zámerom podujatia určeného pre metodických zamestnancov regionálnych osvetových stredísk bolo prehĺbenie vedomostí a informácií o neziskových organizáciách s akcentom na vybrané mimovládne organizácie pôsobiace v primárnej prevencii drogových závislostí. Prostredníctvom prezentácie činnosti a projektov vybraných mimovládnych organizácií pôsobiacich v primárnej prevencii drogových závislostí pracovná porada načrtla niektoré možnosti vzájomnej prospešnej spolupráce.

Edičná činnosť
1.	splnená
NOC vydalo ôsmu časť série metodického materiálu „Drogy – spoločenský problém“ so zameraním na vybrané aspekty prevencie drogových závislostí, v podmienkach činnosti kultúrno-spoločenských zariadení.
Edičný titul je zameraný na vymedzenie pojmu prevencia, úrovne prevencie drogových závislostí, cieľ, etiológiu a modely prevencie so špecifikáciou na sféru voľného času a kultúrno-osvetovú činnosť. Metodický materiál je doplnený dvoma prílohami. Edičný titul je určený a distribuovaný realizátorom projektov primárnej univerzálnej prevencie v kultúrno-osvetovej činnosti na regionálnej a miestnej úrovni.
2.	splnená
Národné osvetové centrum vydalo zborník príspevkov prednesených na pracovnej porade „Neziskové organizácie a možnosti spolupráce s ROS v primárnej prevencii drogových závislostí“.
Zborník prináša odborné príspevky zástupcov vybraných mimovládnych organizácií pôsobiacich v prevencii  drogových závislostí.
Zameriava sa na definovanie poslania neziskových organizácií, na formy, plánovanie, fungovanie a financovanie MVO s akcentom na vybrané neziskové organizácie v primárnej prevencii drogových závislostí  a prezentáciu ich činnosti. Zborník je zároveň neformálnou výzvou na spoluprácu zariadení miestnej kultúry a osvety s neziskovými organizáciami v tejto oblasti.  
3.	splnená
Národné osvetové centrum zostavilo a vydalo bulletin „Prečo som na svete rád/rada“ ako sprievodný propagačný materiál k pilotnému projektu ministerstva  s protidrogovým zameraním.
V náklade 600 ks tvoril bulletin neoddeliteľnú súčasť propagácie celoštátnej výtvarnej súťaže a zároveň aj k 25 reprízam v regiónoch SR. Bulletin obsahoval prierez najlepších a ocenených prác zaslaných do šiesteho ročníka súťaže, príhovory organizátorov a odborné vyhodnotenia prác porotou súťaže.
Národné osvetové centrum vydalo k projektu za podpory Protidrogového fondu propagačné materiály : plagát s kalendárom na r. 2001, pohľadnicu s námetom víťaznej práce projektu, tričká s potlačou víťazného námetu projektu a šilty. Všetky uvedené propagačné materiály slúžia k oceneniu víťazov súťaže a k putovným reprízam projektu v regiónoch SR.
4.	splnená
NOC ako hlavný organizátor a garant projektu ministerstva v oblasti primárnej prevencie drogových závislostí zorganizovalo prierezovú výstavu 5. ročníkov „Vlaku bez staníc“ pod názvom „Prečo som na svete rád/rada“,  nad ktorým prevzal záštitu prezident SR, p. Rudolf Schuster. Slávnostnej vernisáže sa zúčastnili významní hostia.  Na základe spolupráce s Fínskym centrom na propagáciu zdravia a veľvyslancom SR vo Fínsku sa poradilo zabezpečiť prezentáciu vybraných prác z tohoto projektu vo Fínsku. Výstava bola sprístupnená verejnosti v múzeu moderného umenia Kiasma. Pozitívom tohoto projektu je i skutočnosť, že zahájil neformálnu slovensko-fínsku spoluprácu v prevencii drogových závislostí.
Využívajúc pozitívne skúsenosti z realizácie predchádzajúcich ročníkov vyhlásilo NOC 6. ročník projektu. Celoštátna tématická súťaž bola zameraná pre mládež vo veku 14-18 rokov  a následnú putovnú výstavu v regiónoch SR.
V priebehu minulého roka bolo zrealizované i vydanie monotématickej prílohy časopisu Národná osveta. Pod názvom „Kultúra a primárna prevencia drogových závislostí“ v náklade 2500 ks prináša príloha základné aktuálne informácie pre zamestnancov celoštátnych, regionálnych a miestnych kultúrnych zariadení v drogovej problematike.
V spolupráci s občianskym združením KREÁCIA zabezpečilo NOC tlač zborníka príspevkov z konferencie organizovanej Centrom výchovnej a psychologickej prevencie Bratislava V „Preventívne programy pre tretie tisícročie“ s podtitulom „Teoretické prístupy a praktické skúsenosti v prevencii sociálnej patológie“. V priebehu minulého roka boli publikované v periodiku Národná osveta k oblasti prevencie drogových závislostí tieto príspevky : „Po Viedni a New Yorku aj v Helsinkách, Výstava Prečo som na svete rád/rada, Prevencia záležitosť nás všetkých, Celospoločenský prístup – potreba nevyhnutnosť, Niekoľko poznámok k problematike prevencie“, autorky I. Hupkovej.  

Ministerstvo pôdohospodárstva Slovenskej republiky 

1.	splnená
Kontrolu pestovania drogových rastlín, zisťovanie pestovania zakázaných rastlín a kontrolu manipulácie s drogovým odpadom plnil rezort nasledovne : 
Mak
z povolených rastlín, ktoré sa pod kontrolou pestujú na ornej pôde je mak, z ktorého sa okrem maku ako plodiny pre potravinárske účely získava makovina používaná na výrobu liečiv. Pre úrodu v roku 2000 bolo na Slovensku zasiate celkom 3 384 ha, vyorané bolo 357 ha, zostalo 2 077 ha pri celkovej úrode maku 1 000 t na 300 t makoviny. Nakúpené množstvo makoviny na účely výroby liečiv bolo 120 t. V zvyšku, 180 t makoviny boli makoviská rozdrtené a zničené zaoraním. Dôvodom tohoto postupu bola vysoká zaburinenosť  makovísk, čo spôsobilo nepoužiteľnosť makoviny.
Konope
Táto  plodina sa na Slovensku  už 12 rokov nepestuje. Sú však zistené pokusy na rôznych lokalitách, v rozpore so zákonom o omamných látkach, psychotropných látkach a prípravkoch, pestovať konopu indickú. Zamestnanci ÚKSÚP Bratislava, ktorí zabezpečujú kontrolu pozemkov, v tomto roku vykonali celkove 396 kontrol. Nezákonné pestovanie konope bolo zistené v týchto lokalitách : na okrajoch pozemkov obcí Somotor, Streda nad Bodrogom, Malý Kamenec, Veľký Kamenec, Malý Horešov, Kráľovský Chlmec, Lovčica, Čakajova, Špačince, Malženice; na okraji lesa v Podhorí. 
Pestovanie konope na niekoľkých metroch štvorcových je oficiálne iba a.s. Selekt Bučany, kde sa konope vysieva do izolačných pásov pri šľachtení cukrovej repy.  Po ukončení  úlohy boli tieto osevy pokorené a rozdrtené.
V ostatných uvedených lokalitách, bol zaznamenaný výskyt v počte po 6-10 kusov na okrajoch pozemkov resp. poľných ciest. Výskyty bolo oznámené príslušným oddeleniam  policajného zboru a zlikvidované.
2.	splnená
V rámci  protidrogových aktivít v rezorte boli zrealizované podujatia, ktoré okrem rozvoja vidieka boli zamerané na odborno-záujmové podujatia s cieľom získania nových profesných skúseností , ako aj s cieľom zaujať mladých ľudí cielenými činnosťami a odlákania ich od drog. Takýmito akciami boli napr. akcie Aktív pestovateľov cukrovej repy, Dunajská Streda, Deň poľa chmeľu, Horná Streda; Deň poľa cukrovej repy, Trhová Hradská;  Deň poľa zemiakov, Liptovský Ondrej; Deň poľa krmovín,  Očová; Deň poľa zemiakov, zemiakov, Veľký Biel; Medzinárodné fórum o pôde, Bratislava; Deň poľa zemiakov, Kráľová pri Senci; Agrokomplex, Nitra – výstava;  Deň zeleniny, Balog nad Ipľom;  Majstrovstvá SR v orbe, Bolešov; Súťaž o najkrajšie jablko, Bojnice.
Na akciách sa zúčastnila i učňovská poľnohospodárska mládež   v rámci odborného výcviku. Okrem týchto podujatí boli pre žiakov stredných učilíšť poľnohospodárskych  poriadané odborné školiace semináre zamerané na boj proti drogám a drogovej závislosti.
3.	splnená
Spolupráca ministerstva s MV SR prebieha na úseku kontroly ÚKSÚP Bratislava v regiónoch a príslušných zložiek MV SR v regiónoch. Zamestnanci rezortu nepovolené pestovanie napr. konope indickej hlásili zástupcom MV SR a akútne miesta boli zlikvidované. 

Ministerstvo práce, sociálnych vecí a rodiny 
Slovenskej republiky 

	Ministerstvo práce, sociálnych vecí a rodiny SR realizovalo v rámci Národného programu boja proti drogám v roku 2000 úlohy zamerané na 4 základné oblasti, súčasťou ktorých bolo celkovo 18 samostatných úloh. 

Oblasť koncepčná a legislatívna  
1.	splnená
„Koncepcia prevencie  sociálno-patologických javov a resocializácie v oblasti drogových závislostí “, bola prijatá spoločne s „Koncepciou sociálno-právnej ochrany a náhradnej výchovy“.  Obidve koncepcie boli spracované na základe analýzy a vyhodnotenia súčasného stavu, podkladov, pripomienok  a návrhov orgánov miestnej štátnej správy a členov expertnej skupiny, konštituovanej za účelom prípravy koncepčných a legislatívnych návrhov.  Koncepcia prevencie sociálno-patologických javov a resocializácie v oblasti drogových závislostí bola prerokovaná Výborom ministrov pre drogové závislosti a kontrolu drog. Bola zhodnotená ako systémový základ pre poskytovanie sociálnych služieb najmä  v oblasti resocializácie, jej východiská budú poskytnuté príslušným orgánom miestnej štátnej správy, zariadeniam sociálnych služieb, neštátnym subjektom, CPPS.
2.	plní sa
Koncepcia prevencie sociálno-patologických javov a resocializácie a Koncepcia sociálno-právnej ochrany a náhradnej výchovy budú ďalej rozpracované a aktualizované. Obidve koncepcie sú zároveň východiskom pre spracovanie návrhu legislatívneho zámeru návrhu zákona o sociálnej prevencii, sociálno-právnej ochrane a náhradnej výchove (spracovanie návrhu legislatívneho zámeru je jednou z prioritných úloh – opatrení, ktoré boli prijaté v záujme realizácie koncepčných zámerov ministerstva v danej oblasti), ktorý bude v súlade s plánom hlavných legislatívnych úloh ministerstva na r. 2001 predložený na rokovanie vlády SR v júli a následne budú zahájené práce na príprave návrhu zákona  o sociálno-právnej ochrane, sociálnej prevencii a náhradnej výchove. Príprava návrhu zákona bude koordinovaná s prácami na príprave návrhu zákona o mládeži, ktorý pripravuje Ministerstvo školstva SR.
3.    splnená
V súlade so spracovanými základnými koncepčnými materiálmi a materiálom „Informácia o poskytovaní sociálnych služieb v resocializačných strediskách“ bolo koncom minulého roka zaktualizované metodické usmernenie „Resocializačný proces“, určený pre orgány miestnej štátnej správy, samosprávy, CPPS a pre neštátne subjekty pôsobiace v danej oblasti. Usmernenie obsahuje základné teoretické a praktické východiská resocializačného procesu, odporúčané prevádzkové, personálne a kvalifikačné štandardy vychádzajúce z Vyhlášky MPSVaR č. 161/1999 o priemerných bežných výdavkoch a príjmoch v zariadeniach sociálnych služieb, ďalšie súvisiace právne a koncepčné východiská v oblasti sociálnej prevencie, sociálno-právnej ochrany a sociálnych služieb. Usmernenie je spracované vo forme príručky, ktorá bude distribuovaná uvedeným cieľovým skupinám v priebehu I. štvrťroku 2001. 

Oblasť vzdelávania 
1.	splnená
Problematika prevencie drogových závislostí a iných sociálno-patologických javov je zaradená do obsahu adaptačného, špecializačného a funkčného vzdelávania zamestnancov miestnej štátnej správy a je súčasťou overovania odbornej spôsobilosti zamestnancov KÚ, OÚ a zariadení sociálnych služieb. Zamestnanci orgánov miestnej štátnej správy sú o aktuálnych otázkach z oblasti drogových závislostí informovaní na pravidelných pracovných poradách i v rámci odborných seminárov.
Ministerstvo zorganizovalo viacero monotématických seminárov, na ktorých  participovali i zahraniční odborníci, v Malej Lučivnej „Resocializácia a sociálna reinsercia drogovo závislých“;  „Supervízia v sociálnej práci“; „Starostlivosť o deti a mládež v ústavnej starostlivosti a ohrozené sociálno-patologickými javmi“; „Tvorba multidisciplinárnych tímov pri zabezpečovaní starostlivosti o deti týrané a ohrozené sociálno-patologickým vývinom“.
Odborná príprava sociálnych zamestnancov bola zabezpečovaná v súlade s Koncepciou ďalšieho vzdelávania zamestnancov v sociálnej sfére. V rámci vlastných úloh odboru riadenia ľudských zdrojov boli zrealizované viaceré cyklické vzdelávacie podujatia, z ktorých uvádzame napr. „Výcvik v sociálnych zručnostiach pre zamestnancov odborov sociálnych vecí; Výcvik sociálnych poradcov; Komunálny projekt pre rozvoj spolupráce medzi samosprávou, štátnou správou a neštátnymi subjektami“, pracovné semináre v oblasti manažmentu a prípravy lektorského tímu – výcvik lektorských zručností. Na uvedené vzdelávacie aktivity, ktoré  boli parciálne zamerané  i na prácu v oblasti prevencie sociálno-patologických javov a prácu s ohrozenými skupinami populácie, bolo  z vlastných finančných zdrojov  ministerstva poskytnutých 480 000.-Sk.
2.	splnená
V záujme komplexného riešenia problematiky prevencie sociálno-patologických javov bola v minulom roku zahájená príprava koordinátorov prevencie na miestnej úrovni (orgány štátnej správy a samosprávy), ktorú obsahovo a organizačne zabezpečila Rada vlády SR pre prevenciu kriminality a inej protispoločenskej činnosti. Na príprave a realizácii tejto akreditovanej odbornej prípravy a  na výbere frekventantov participuje i ministerstvo. Príprava koordinátorov pokračuje i v priebehu r. 2001.
3.	splnená
Odborná príprava zamestnancov Centier poradensko-psychologických služieb pre jednotlivca, pár a rodinu bola v tomto roku zameraná v prevažnej miere na oblasť terapie rodiny so závislým členom; prevenčný program „Povedz to priamo“ a prípravu trénerov  trénerov a multiplikátorov prevencie závislostí.
Rok 2000 bol tretím a záverečným rokom projektu OMO „Komplexné zabezpečenie prevencie sociálno-patologických javov v podmienkach CPPS v rokoch 1998-2000“. Projekt bol hodnotený ako veľmi  úspešný, pretože naplnil nielen krátkodobé, ale i dlhodobé ciele – predovšetkým  v oblasti vzdelávania odborníkov CPPS a dosiahnutého pokroku v oblasti perspektívneho rozvoja rodinnej terapie a špeciálne v terapii rodiny s problémom závislosti. V rámci tohoto projektu bol implementovaný kvalitný a overený prevenčný program  „Povedz to priamo“ a  v priebehu posledných rokov pripraviť tím lektorov, ktorí majú v rukách efektívny  nástroj v prevencii závislostí. Zrealizovaný bol taktiež nadstavbový  „trenérov trenérov“  v Senci a výcvik pre nových lektorov tohoto programu.
K najvýznamnejším vzdelávacím aktivitám patrilo ukončenie 3-ročného dlhodobého výcviku 22 odborníkov, špecialistov  pre oblasť terapie rodiny podľa Modelu Virginie Satirovej. V centre pozornosti bola práca s rodinou závislého. 
V priebehu roka sa uskutočnilo 9-dňové výcvikové sústredenie pod vedením vedúceho výcviku prof. Waltera F. Zahnda a záverečné 4-dňové sústredenie účastníkov výcviku. Súčasťou výcviku bola aj práca v základných triádach, terapeutické kluby a supervízny výcvik vybraných terapeutov pre krátku systematickú terapiu. Výcvik v technike rodinnej rekonštrukcie pod vedením Stevena Younga a Waltera F. Zahnda a špecializovaný seminár „Smäd po slobode“  zameraný na prácu s alkoholovou závislosťou, dopĺňajú výpočet špecializovaného vzdelávania v oblasti prevencie, terapie a resocializácie v oblasti závislostí a prevencie sociálnej patológie.
Ďalšie projekty boli zamerané na prácu v teréne – prevenciu formou špecializovaného výcviku detí, mládeže alebo dospelých  (vrátane sociálnych zamestnancov, pedagógov a iných dospelých z radov rodičov) so zameraním na prevenciu závislostí (orientácia na zdravý životný štýl, budovanie návykov a sociálno-psychologických zručností, výcviky peer skupín, koordinátorov prevencie).    
4.	splnená
Ministerstvo v spolupráci s Výborom ministrov pre drogové závislosti a kontrolu drog, Medzinárodným centrom pre štúdium rodiny a Protidrogovým fondom organizačne zabezpečilo workshop Groupe Pompidou Rady Európy  na tému „Profesionálna reinsercia užívateľov drog v Európe“, ktorého sa zúčastnilo viac ako  80 popredných zahraničných a domácich odborníkov z oblasti reintegrácie drogovo závislých do prirodzeného sociálneho prostredia. Workshop bol hodnotený vysoko pozitívne a prezentácia výsledkov dosiahnutých v SR v predmetnej oblasti bola ocenená i v medzinárodnom meradle.

Oblasť zabezpečovania sociálnej prevencie
1.	plní sa
Konkrétne údaje týkajúce sa výkonu sociálnej prevencie odbormi sociálnych vecí v minulom roku nie sú t.č. ešte spracované vzhľadom na to, že ročné  štatistické výkazy za r. 2000 budú ministerstvu doručené až koncom februára 2001. Pre informáciu uvádzame relevantné štatistické údaje za rok 1999 pričom  podľa priebežných informácií neboli v minulom roku zaznamenané výrazné zmeny v doterajších trendoch v oblasti výkonu sociálnej prevencie.
V sledovanom období predstavoval počet detí, pre ktoré bola zamestnancami OSV vykonaná sociálna prevencia a sociálno-právna ochrana 35 007 deťom. V 370 prípadoch bolo v priebehu roka rozhodnuté o okamžitom umiestnení dieťaťa do starostlivosti nahradzujúcej starostlivosť rodičov.   Z celkového počtu  1 224, ktoré boli  v r. 1999 umiestnené do ústavnej resp. ochrannej výchovy bolo 54 detí umiestnených z dôvodu závislosti rodičov od návykových látok (prioritný dôvod)  a 25 detí z dôvodu závislosti od návykových látok (prioritný dôvod). Celkový počet detí v ústavnej a ochrannej výchove bol 7 181. Z celkového počtu detí bola orgánmi miestnej štátnej správy poskytnutá pomoc 245 deťom (z toho do 15 rokov – 79) v súvislosti s liečbou drogovej závislosti.
Výkon sociálnej prevencie a jej ďalší rozvoj je limitovaný znižovaním počtu zamestnancov vykonávajúcich sociálnu prevenciu, pričom v rámci SR pracovalo v tejto oblasti 121 sociálnych zamestnancov v priamom výkone  (priemerný počet klientov na jedného sociálneho zamestnanca činil cca 160 maloletých) a počet zamestnancov vykonávajúcich sociálnu prevenciu pre plnoletých klesol zo 143 zamestnancov v r. 1997 na 71 v r. 1999. Dôsledkom uvedených skutočností kleslo i vykonávanie terénnej sociálnej práce (celkovo  73 750 šetrení pre 46 282 klientov, čo predstavuje len 1,59 šetrenia v prirodzenom sociálnom prostredí na jeden prípad), na druhej strane sa zintenzívnila organizácia výchovno-rekreačných táborov krajskými úradmi, ktorých sa zúčastnilo 5 491 detí v náhradnej výchove, detí rodičov v hmotnej núdzi, detí s poruchami správania a detí zdravotne postihnutých. Na tento účel bolo krajskými úradmi poskytnutých 15 586 000.-Sk.
Na zabezpečovaní preventívnych aktivít sa významnou mierou podieľali i pracoviská CPPS, ktoré poskytujú svoje služby v 46 územných a 20 detašovaných pracoviskách. V uplynulom období bolo zrealizovaných viac ako 2 500 besied, cyklických podujatí, klubov, prednášok, skupinových aktivít zameraných na prevenciu závislostí a sociálnej patológie, nácvik zručností , formovanie, podporu a rozvoj osobnostného rastu detí  a mládeže, výchovu k zdravému životnému štýlu a pod. V priebehu minulého roka poskytli zamestnanci CPPS 1 570 odborných konzultácií 560 klientom s problémom závislostí. V cca 10 skupinách sa uskutočnilo cca 60 skupinových stretnutí pre viac ako 180 klientov s hlavným alebo sprievodným problémom drogovej a inej závislosti.      
2.	priebežne sa plní
Zákon č. 195/1998 Z.z. o sociálnej pomoci v znení neskorších predpisov vytvoril priestor pre konštituovanie nových typov zariadení sociálnych služieb, medzi ktoré patria i krízové strediská určené najmä pre maloletých, ktorí sa ocitli v krízových životných situáciách  napr. z dôvodu drogových závislostí príp. týrania, zneužívania.
V súčasnosti v rámci SR poskytuje služby celkovo 21 krízových stredísk (13 v štátnom sektore, 8 v neštátnom sektore) s kapacitou 184 miest pre pobytovú starostlivosť, ktorá môže byť poskytovaná po dobu maximálne 3 mesiace.
Ministerstvo spracovalo a vydalo metodický materiál „Jednotný postup pri poskytovaní sociálnej starostlivosti v krízových strediskách“, ktorý bol daný k dispozícii všetkým KÚ, OÚ, obciam a neštátnym subjektom.   
3.	splnená
Od r. 1996 pracuje pri ministerstve expertná skupina pre oblasť resocializácie a sociálnej prevencie. V minulom roku bola expertná skupina rozšírená  o odborníkov, ktorí participujú na príprave koncepčných a legislatívnych materiálov v oblasti sociálnej prevencie, sociálno-právnej ochrany a náhradnej výchovy. V expertnej skupine bol spracovaný preklad „Trojročného plánu boja proti drogám a toxikománii Francúzskej republiky v r. 1999-2000“ a podkladové materiály o resocializačno-terapeutických programoch v Maďarskej republike. 
4.	splnená 
V predchádzajúcom roku sa zintenzívnila i práca v oblasti odborného a metodického usmerňovania subjektov sociálnej prevencie, ktoré bolo realizované nielen pravidelnými pracovnými stretnutiami  so zástupcami príslušných KÚ a OÚ, ale i pracovnými výjazdami  do jednotlivých zariadení sociálnych služieb, kontrolou činnosti a lektorskými aktivitami v rámci odbornej prípravy  zamestnancov  KÚ a OÚ (Inštitút vzdelávania vo verejnej správe, Bratislava) a zariadení sociálnych služieb (ÚZ, Poprad), poskytovaním koncepčných, metodických a výskumných materiálov, zaraďovaním odborných príspevkov do mesačníka Práca a sociálna politika a do bulletinu Empatia, ktorý vydáva riaditeľstvo CPPS.
Ministerstvo taktiež participovalo na viacerých medzinárodných odborných podujatiach a programoch ako napr. „Deti ulice“(Nadácia pre deti Slovenska); „Učme sa navzájom –komunálne projekty pre deti a mládež“(Min. školstva a mládeže SRN, IUVENTA); „Národná konzultácia HIV/AIDS, drogy a spolupráca štátneho a mimovládneho sektoru“(WHO, UNAIDS, Národné centrum podpory zdravia); „Dni nádeje – týždeň boja proti drogám“(KÚ Žilina, OZ Lúč);  „Prevencia prostitúcie, drogových závislostí a iných sociálno-patologických javov“(DAFNÉ Rajecké Teplice); „Mládež a sociálna politika“(Rada mládeže Slovenska); „Penitenciárna a postpenitenciárna starostlivosť pre sociálne neprispôsobivých občanov“ (v spolupráci s GR Zboru väzenskej a justičnej stráže) a pod.   
5.	splnená
Podľa zákona o sociálnej pomoci môže neštátny subjekt vykonávať sociálnu prevenciu a poskytovať sociálne poradenstvo na základe povolenia. Na rozhodovanie vo veciach povolení je príslušné ministerstvo. Pred rozhodnutím o vydaní povolenia overuje ministerstvo spôsobilosť právnických a fyzických osôb vykonávať sociálnu prevenciu. Pre tento účel bola zriadená Komisia na overovanie spôsobilosti neštátnych subjektov vykonávať sociálnu prevenciu a poskytovať sociálne poradenstvo.
Novelou zákona o sociálnej pomoci, účinnou od 1. januára 2000 môže neštátny subjekt na základe povolenia vykonávať aj niektoré činnosti sociálno-právnej ochrany. Zároveň sa rozšírila  pôsobnosť  ministerstva o kontrolnú činnosť  - ministerstvo je príslušné kontrolovať úroveň vykonávania sociálnej prevencie, poskytovania sociálneho poradenstva a niektorých činností sociálno-právnej ochrany. Komisia prerokovala v minulom roku celkovo 61 žiadostí, 36-tim žiadateľom  bolo vydané povolenie na vykonávanie sociálnej prevencie a na poskytovanie sociálneho poradenstva. 
V spolupráci s Akadémiou vzdelávania a Slovenskou humanitnou radou bola zrealizovaná  akreditovaná  príprava zamestnancov  neštátnych subjektov vykonávajúcich sociálnu prevenciu a sociálne poradenstvo, ktorú absolvovalo cca 30 frekventantov. 
V rámci grantovej a dotačnej politiky ministerstva boli podporené viaceré projekty občianskych združení, zamerané na pomoc drogovo závislým. Z celkovo 89 projektov bolo finančne podporených 19 projektov zameraných na oblasť krízovej intervencie, poradenstva, organizácie výchovno-rekreačných pobytov, resocializácie a doliečovania drogovo závislých v súhrnnej výške 2 327 707.-Sk.
V rámci podpory rozvojových projektov boli tunajším ministerstvom na základe uznesenia vlády SR poskytnuté i prostriedky z výťažkov hier a lotérií na projekty neštátnych subjektov z oblasti sociálnej prevencie, sociálneho poradenstva, krízovej intervencie a resocializácie v celkovej výške 2 400 000.-Sk.
Celkovo bolo (vrátane účelovej dotácie z výťažkov hier a lotérií pre Protidrogový fond vo výške 5 mil. Sk) v rámci rozpočtovej kapitoly ministerstva na oblasť prevencie a resocializácie vyčlenených  9 727 mil. Sk a 480 tis. Sk z vlastných úloh sekcií na oblasť vzdelávania a odbornej prípravy t.j. celkovo 10 207 mil. Sk.
   
Oblasť resocializácie
1.	splnená
Na základe materiálu „Informácia o poskytovaní sociálnych služieb v resocializačných strediskách“, je v súčasnosti v rámci SR registrovaných 14 resocializačných zariadení s kapacitou 192 miest. V minulom r. bolo zaregistrované KÚ jedno nové zariadenie resocializačného strediska a to RS Čistý deň – Galanta Hody s kapacitou 12 miest.
Resocializačné zariadenia sú naviazané na príslušné zdravotnícke zariadenia pre liečbu drogových závislostí, poskytujú v zmysle zákona služby klientom po ukončení liečby na základe odporúčania príslušného zdravotníckeho zariadenia a v každom RS pracuje odborný garant, resp. supervízor terapeutickej a resocializačnej činnosti.
Vo všetkých RS sú vytvorené podmienky pre vykonávanie vedľajšej hospodárskej činnosti a pracovnej terapie a v štádiu realizácie sú dva projekty chránených dielní pre drogovo závislých (RS Koš a RS Prešov).
Ambulantnú resocializáciu poskytovalo, okrem odborov sociálnych vecí  miestnej štátnej správy, RS Košice I a Centrá prevencie a resocializácie pri CPPS,  ktoré vzhľadom k nedostatočnému personálnemu zabezpečeniu pracujú ako špecializované pracoviská pre oblasť drogových závislostí iba v troch krajských územných celkoch (Banská Bystrica, Nové Zámky a Bratislava) z pôvodne podporených 8 regionálnych pracovísk. Tieto špecializované pracoviská zamerali svoju činnosť predovšetkým na špecializované poradenstvo a terapiu klientov experimentujúcich s drogou, alebo klientov v počiatkoch  závislostí, na prácu s rodinnými príslušníkmi závislých (alebo experimentujúcich), resp. celou rodinou (špeciálne poradenstvo, psychologická intervencia, psychoterapia, špecializované terapeutické postupy, rodinná terapia), ďalej na skupinové formy práce s rodinnými príslušníkmi, alebo so skupinami ohrozenými závislosťou, ako aj spoluprácu so svojpomocnými skupinami, ambulantnú resocializačnú starostlivosť    a špecializované terapeutické postupy poskytované klientom, (príp. ich rodinným príslušníkom, rodinám) po preliečení v zdravotníckom zariadení, alebo inom type pobytovej starostlivosti o závislého, (alebo pri zlyhaní iných foriem liečby alebo starostlivosti).

2.	a 3.  splnená
V záujme zabezpečenia kvalitného a dostupného poskytovania sociálnych služieb v resocializačných zariadeniach bola KÚ podporená činnosť RS vo forme finančného príspevku na poskytovanie sociálnych služieb neštátnymi subjektami, ktorý sa pohyboval v rozmedzí 20-60% reálnych nákladov na činnosť RS v závislosti od rozpočtových možností KÚ.
Ministerstvo predložilo na rokovanie Protidrogového fondu návrh finančného zabezpečenia činnosti resocializačných zariadení, na základe ktorého  fond poskytol finančné prostriedky na dofinancovanie prevádzkových nákladov RS, ktoré spolu s dotáciou KÚ predstavovali cca 70%  priemerných nákladov stanovených Vyhláškou MPSVaR č. 161/1999 Z.z., pričom priemerné náklady na jedného klienta  na deň v RS predstavovali sumu 361.-Sk. 
Novela zákona o sociálnej pomoci č. 450/2000 Z.z. upravuje garanciu finančného príspevku, ktorý poskytne príslušný KÚ neštátnemu subjektu (obci) najmenej 50% rozdielu medzi priemernými bežnými  príjmami (pri splnení zákonných podmienok), čo považujeme za veľmi významné z hľadiska systémového riešenia zabezpečenia činnosti resocializačných stredísk.
V súlade s „Koncepciou resocializácie“ je odporúčané, aby celková kapacita RS tvorila 10-15% počtu evidovaných drogovo závislých. V záujme zabezpečenia postresocializačného procesu boli iniciované a podporené projekty na rozšírenie starostlivosti o drogovo závislých v tzv. „Domovoch na polceste“ – zariadení chráneného bývania, v ktorom bude poskytovaná nevyhnutná starostlivosť, dohľad  a poradenská pomoc pre občanov po ukončení resocializačného procesu.
V záujme skvalitnenia poskytovania služieb v RS a zvýšenia kvalifikovanosti ich zamestnancov boli v spolupráci s Inštitútom drogových závislostí  Bratislava a OZ Človek v kríze Nitra zahájené dva cyklické odborné výcviky zamestnancov RS v rozsahu 150-200 hod. 
4.   plní sa
V spolupráci s KÚ Košice a OÚ Košice I bol spracovaný aktualizovaný projekt štátneho RS v Košickom kraji. Jeho realizácia bola podporená sumou 4,1 mil. z prostriedkov ministerstva  účelovo vyčlenených Protidrogovému fondu. Zriadenie štátneho RS je v súčasnosti v realizačnej fáze, s predpokladom ukončenia projektových a rekonštrukčných prác v objekte OÚ na Svätoplukovej ul. v septembri 2001. Štátne RS bude naviazané na CPLDZ Košice a bude poskytovať služby najmä maloletým po ukončení povinnej školskej dochádzky a občanom v hmotnej núdzi zo subjektívnych dôvodov, ktorí úhradu za poskytovanie sociálnych služieb neplatia.
5.   splnená 
Ministerstvo, okrem základných úloh v oblasti prevencie a resocializácie, podporuje i svojpomocné abstinentské  a socioterapeutické hnutie, ktoré napomáha reintegrácii drogovo závislých do prirodzeného sociálneho prostredia . Spolupráca bola rozvíjaná najmä prostredníctvom Asociácie sociálno-terapeutických klubov Slovenska, Prievidza  a Združením abstinentov Slovenska, Rohožník, ktoré zastrešujú jednotlivé AA, AT kluby, socioterapeutické a doliečovacie združenia.
Z grantových prostriedkov ministerstva boli podporené napr. výročné kongresy oboch vyššie uvedených organizácií, vrátane vydania „Zborníku príspevkov“, adresár doliečovacích klubov, príručky „Doliečovanie, subjekty, ozdravovacie programy“, ako i vydávanie abstinentského  časopisu „Tvorivý abstinentský obzor“.
V rámci bežných transférov občianskym združeniam bolo ministerstvom na podporu abstinentského hnutia poskytnutých 429 250.-Sk. Spolupráca s neštátnymi subjektami bola orientovaná i na oblasť prevencie HIV/AIDS pri vnútrožilnej aplikácii drog, terénnej sociálnej práci a programov „harm reduction“, princípy ktorej boli zapracované do tzv. „Stupavskej deklarácie o spolupráci vládneho a mimovládneho sektora“. 
6.	priebežne sa plní
Oblasť sociálnej reinsercie a profesionálnej rehabilitácie exuserov a ich uplatnenie na trhu práce je jednou z prioritných oblastí ministerstva. V „Národnom pláne zamestnanosti“ bola rozpracovaná i problematika aktívnej politiky práce so zameraním na rekvalifikačné programy pre mladých ľudí a verejno-prospešné práce dlhodobo nezamestnaných, do ktorých boli zaradení i drogovo závislí, ktorí stratili zamestnanie, resp. kvôli svojej kvalifikácii nenašli uplatnenie v pracovnom procese. V rámci vypracovania programu  „Podpory zamestnávania absolventov škôl a mladých ľudí s neukončenou prípravou na povolanie“ boli vo vybraných regiónoch vytvorené podmienky pre prípravu a pracovné uplatnenie mladých ľudí znevýhodnených na trhu práce z dôvodu závislosti. Na základe nedostatočných zdrojov na aktívnu politiku práce boli z viacerých projektov podporené programy KÚP v Prešove a OÚP Humenné – „Protidrogová prevencia pri spolupráci s nezamestnanými absolventami škôl“.

Ministerstvo spravodlivosti Slovenskej republiky 

Ministerstvo poskytovalo aj minulom roku súčinnosť ostatným ministerstvám a ústredným orgánom štátnej správy  pri tvorbe všetkých zákonov. V priebehu minulého roka z právnych predpisov upravujúcich problematiku drog a drogových závislostí bol prijatý zákon č. 268/2000 Z.z. o zaobchádzaní s prekurzormi omamných látok a psychotropných látok a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

Systematické  vzdelávanie v drogovej problematike pre príslušníkov Zboru väzenskej a justičnej stráže a odsúdených v nápravnovýchovných zariadeniach 
1.	splnená
Ďalšie vzdelávanie príslušníkov Zboru  väzenskej a justičnej stráže (ďalej len „zbor“) bolo vykonané formou prednášok v rozsahu dvoch vyučovacích hodín k drogovej problematike pre zástupcov všetkých  ústavov zboru. Prednášky absolvovalo cca 3600 osôb. Pravidelnú a systematickú činnosť v oblasti vzdelávania príslušníkov zboru zabezpečuje „Stredná škola Zboru väzenskej a justičnej stráže“ v Nitre a odbor zdravotníckej a sociálnej starostlivosti Generálneho riaditeľstva zboru. Priemerne absolvuje školenie 430 nových príslušníkov. Drogová problematika je aj súčasťou záverečných previerok po trojročnom výcvikovom cykle, ktoré povinne absolvuje každý príslušník. 
2.	priebežne sa plní
Osoby vo výkone trestu odňatia slobody sú formou prednášok a premietania videoklipov oboznamované so škodlivosťou užívania drog.  
3.	splnená
Pre riaditeľov ústavov zboru, ich zástupcov a vedúcich zamestnancov Generálneho riaditeľstva zboru bola prednesená prednáška na tému „Drogová problematika z pohľadu medzinárodného, vnútroštátneho a aktuálne úlohy jej riešenia“. 
4.	priebežne sa plní
Poznatky z riešenia drogovej problematiky boli opakovane uvedené v rezortnom časopise zboru „Zvesti“. 

Včasné zisťovanie výskytu drog v zariadeniach zboru, identifikácia osôb užívajúcich drogy a vytvorenie podmienok na zníženie rizika prieniku drog do väzenských zariadení 
1.	splnená
Zdravotnícka služba zboru v rámci finančných možností zabezpečila prúžky na rýchly skríning drog v moči osôb vo výkone väzby a vo výkone trestu odňatia slobody. Prúžky boli pridelené jednotlivým ústavom zboru a používané predovšetkým po kontaktných návštevách v polootvorených a otvorených oddeleniach ústavov. Použitím prúžkov bolo zistené užitie marihuany, heroínu a kokaínu (NVÚ Hrnčiarovce pod Parnou) po kontaktných návštevách  príbuzných.         
2.	splnená 
Zdravotnícka služba zboru je napojená na Ústav zdravotných  informácií a štatistiky,  ktorému väzenské zdravotnícke zariadenia zasielajú priebežne požadované údaje ako  (napr. záchyt osôb udávajúcich užívanie drog,  počet osôb liečených pre drogovú závislosť). Odbor zdravotníckej starostlivosti GR zboru vedie evidenciu drogovo závislých vo väzenských zariadeniach.
3.	splnená 
Pre každý  ústav zboru boli zabezpečené mobilné testovacie laboratóriá na drogy pre zisťovanie 	pevných látok, práškov, tabletiek a prachu. Pri vzatí do väzby alebo výkonu trestu odňatia slobody v rámci vstupnej lekárskej prehliadky je v pozitívnom prípade vypísané „Hlásenie drogovej závislosti“, ktoré zdravotné zariadenie ústavu zboru zasiela Ústavu zdravotníckych informácií a štatistiky  a odboru zdravotníckej a sociálnej starostlivosti Generálneho riaditeľstva zboru. Počty osôb udávajúcich  užívanie drog pred vzatím do výkonu väzby alebo výkonu trestu odňatia slobody neustále stúpa. Pre porovnanie uvádzame : r. 1994 – 50 osôb, r. 1995 – 310 osôb, r. 1996 – 457 osôb, r. 1997 – 610 osôb,  r. 1998 – 517 osôb, r. 1999 – 552 osôb, r. 2000-563. Niekoľkoročné sledovania ukazujú, že najviac boli užívané opiáty a aplikačná forma bola prevažne injekčná. Najväčší záchyt je v Bratislave  napr. v r. 2000 bolo z celkovo evidovaných 563 osôb 323 v Bratislave. Priemerný počet obvinených a odsúdených v ústavoch zboru v r. 2000 bol 7 400. Na porovnanie podľa ročenky Väzenskej služby Českej republiky bolo v r. 1999 cca 5 900 záchytov pri počte väznených osôb cca 22 000. 
4.	plní sa iným spôsobom 
V priebehu minulého roka nebolo síce zakúpené z dôvodu nedostatku finančných prostriedkov ani jedno detekčné zariadenie. Zatiaľ je situácia suplovaná špeciálne vycvičenými psami. Ministerstvo považuje využitie týchto špeciálne cvičených psov za účinnejší spôsob zisťovania drog.
5.	splnená
Zbor má 16 služobných psov vycvičených na zisťovanie drog; celkovo bolo zaznamenaných 9 úspešných zásahov. V príprave sú ďalší 4 psy. V minulom roku boli zaznamenané 4 záchyty z toho 3-krát marihuana a 1-krát heroín. Drogy boli napr. v balíkoch, tabaku a pod.

Ďalej vytvárať podmienky  na súdom nariadenú a dobrovoľnú protialkoholickú a protitoxikomanickú liečbu počas výkonu trestu odňatia slobody
1.	splnená 
Na psychiatrických oddeleniach zdravotníckych  zariadení zboru priemerne ročne absolvuje súdom nariadenú ochrannú protitoxikomanickú a protialkoholickú liečbu 220 až 230 odsúdených. Vo viacerých prípadoch ide aj o kombinovanú liečbu napr. protialkoholická plus psychiatrická, protialkoholická plus protitoxikomanická. Kapacity psychiatrických  oddelení t.č. postačujú na krytie požiadaviek na absolvovanie ochrannej liečby. Problém je obsadenie systemizovaných miest lekármi – psychiatrami. T.č. chýbajú štyria psychiatri.
2.	splnená
Výkon dobrovoľnej protitoxikomatickej a protialkoholickej sa realizuje v špeciálnych oddeleniach dobrovoľnej protitoxikomanickej a protialkoholickej liečby zriadenými v NVÚ pre mladistvých v Martine s kapacitou 17 miest a NVÚ Hrnčiarovce nad Parnou s kapacitou 24 miest pre odsúdených z I. nápravnovýchovnej skupiny. Na týchto oddeleniach je priemerne ročne preliečených 50 odsúdených. 

3.	čiastočne splnená
Riešenie drogovej problematiky vo väzenstve vychádza v štátoch západnej Európy z novej filozofie, ktorou sú drogovo čisté zóny vo väzenských zariadeniach. Ide o časti ústavov vo výkone trestu odňatia slobody,  v ktorých sú tí odsúdení, ktorí sa dobrovoľne rozhodli neužívať drogy  a z liekov len tie, ktoré im lekár predpíše. 
Na základe získaných skúseností, kompetentní zamestnanci Generálneho riaditeľstva zboru rozpracovali riešenie drogovo čistých zón aj vo väzenských zariadeniach zboru. V prvej polovici roka 2001 sa otvorí drogovo čistá zóna v Ústave na výkon trestu v Trenčíne-Opatovciach a Ústave na výkon trestu mladistvých v Martine.
     
Ministerstvo vnútra Slovenskej republiky 

Oblasť prevencie
1.	splnená
V rámci prevencie sa Národná protidrogová jednotka Správy kriminálnej a finančnej polície Prezídia Policajného zboru (ďalej len „NPJ“) naďalej zúčastňovala projektu „MOST“. V rámci projektu prevencie drogovej kriminality „Most“ sa vykonalo 13 pracovných návštev rôznych organizácií a občianskych združení aktívnych v drogovej prevencii, terapii a resocializácii.
V súvislosti s ukončením preventívnych opatrení oslovili zamestnanci NPJ krajskú farmaceutku, ktorá prijala ponuku spolupráce s NPJ. Na základe obojstranných rozhovorov bolo vytýčených niekoľko hlavných úloh, napr. realizácia tzv. neohlásených kontrol v lekárňach, za účelom zistenia množstva vydaných prípravkov, ktoré môžu byť následne zneužité.
Príslušníci PZ pravidelne zabezpečujú prednáškovú činnosť zameranú na nezdravotnícke aspekty užívania drog, a to v rámci škôl a školiacich zariadení ministerstva a PZ. Aktívne a  aj pasívne sa zúčastňujú seminárov, zasadnutí protidrogových komisií a spolupracujú v tejto oblasti aj  s mimorezortnými subjektami. 

Oblasť znižovania ponuky drog a presadzovania práva v boji proti drogám
1.	splnená
Na základe ust. § 35 zák. č. 268/2000 Z.z. o zaobchádzaní s prekurzormi omamných látok a psychotropných látok a o doplnení zák. 145/1991 Zb. o živnostenskom podnikaní bolo na koordináciu a zabezpečenie úloh, stanovených cit. zákonom zriadené spoločné pracovisko na sledovanie prekurzorov.
Na základe Dohody o spolupráci pri sledovaní prekurzorov a základných chemických látok s cieľom zabránenia ich zneužívaniu na nezákonnú výrobu drog medzi Prezídiom PZ a Colným riaditeľstvom SR, podpísanej 18. septembra 1999 prezidentom PZ a generálnym riaditeľom CR SR, začalo od 1. marca 2000 svoju činnosť spoločné pracovisko PZ a CR. Zamestnanci sú národnými manažérmi projektov  PHARE pre prekurzory a syntetické drogy.
2.	plní sa
V súlade s komplexnou protidrogovou politikou sa pokračovalo v aktivitách zabezpečovaných NPJ, najmä v rámci Stredoeurópskej iniciatívy (SEI). V minulom roku sa uskutočnili dve zasadnutia pracovnej skupiny SEI pre organizovaný zločin vo Viedni a v Prahe, na ktorých boli prezentované aktivity SR. Plnenie úlohy je sťažené skutočnosťou, že pôvodná pracovná skupina SEI pre drogy bola pretransformovaná na pracovnú skupinu so širšou oblasťou pôsobnosti na celý organizovaný zločin.
3.	priebežne sa plní
V priebehu minulého roka boli vyvíjané aktivity na zabezpečenie vhodných priestorov pre vytvorenie Regionálnej úradovne boja proti drogám. Po dohode s Krajským riaditeľstvom PZ v Banskej Bystrici boli priestory na tento účel vyčlenené a v priebehu tohoto roka by 

mali byť odovzdané do užívania. V priebehu roka boli taktiež vypracované návrhy školení a o týchto aktivitách boli informované orgány SEI a spolupredsedovia pracovnej skupiny SEI pre organizovaný zločin (Taliansko a Slovensko sú predsednícke krajiny).
4.	nesplnená
Prehodnotenie rozdelenia početných stavov policajtov a výrazné personálne posilnenie NPJ je napriek permanentným požiadavkám zo strany NPJ a verejným prísľubom vrcholových predstaviteľov ministerstva nezrealizované.
5.	splnená
V roku 2000 bol vypracovaný projekt informačného systému NPJ spolu s bezpečnostným projektom informačného systému NPJ, ktorý by mal zefektívniť analytické činnosti  v oblasti boja proti drogovej trestnej činnosti. V priebehu roka bola vytvorená originálna počítačová aplikácia tohoto systému, ktorá bude umožňovať racionálne vyhodnocovanie, interpretovanie a ilustráciu príslušných dát. Súčasne boli vytvorené podmienky pre skúšobnú prevádzku informačného systému od r. 2001.
6.	splnená
Plnenie úlohy „zefektívniť analytické činnosti pri riešení drogovej trestnej činnosti s dôrazom na využitie automatizovaných informačných systémov“ je v úzkej súvislosti  s realizáciou predchádzajúcej úlohy. Zefektívnenie analytických činností pri riešení drogovej trestnej činnosti je spojené s novovytvoreným informačným systémom, ktorý umožňuje sledovať a analyzovať dáta podľa konkrétnych potrieb a požiadaviek oprávnených osôb.
7.	splnená
V oblasti pravidelného vzdelávania policajtov zaradených v NPJ sa uskutočnili dve stáže v BKA v Nemecku. Prvá bola dlhodobého charakteru (január-júl). Obidve boli absolvované príslušníkmi  NPJ. 
V januári sa v priestoroch NPJ konal kurz operatívnej činnosti, pod vedením francúzskej policajnej služby pre 14 zamestnancov NPJ. Kurz bol zameraný na výmenu informácií k problematike kontrolovanej dodávky, práce agenta v záujmovom prostredí, nákupu drog a tiež  na oboznámenie účastníkov o nových trendoch vo vývoji syntetických drog.
8.	splnená
Na zabezpečenie realizácie úlohy „orientovania výkonu služby poriadkovej, dopravnej a hraničnej a cudzineckej polície“ prispelo aj vydanie Nariadenia MV SR o koordinácii činnosti v boji proti drogám a o informačnom toku.
9.	splnená
Odbor kynológie Prezídia PZ v oblasti boja proti drogám zabezpečoval a zrealizoval viac akcií. V dňoch 12.-16. septembra 2000 usporiadal IV. majstrovstvá Európy policajných psov vo vyhľadávaní drog, na ktorých sa zúčastnilo 11 dvojčlenných družstiev  psovodov. Slovenskí policajní psovodi opätovne preukázali vysoký stupeň vycvičenosti služobných psov a obhájili titul „Majster Európy“ v kategórii  družstiev, titul „Majster Európy“ v kategórii jednotlivcov.
V dňoch 28.-30.novembra 2000 sa v rekreačnom zariadení ministerstva uskutočnila III. Národná  kynologická konferencia na tému „Efektné využívanie služobných psov v policajnej praxi s dôrazom na detekciu drog a záchranársku činnosť“ za účasti odborníkov z celého Slovenska. Odborné prednášky, ktoré boli prednesené k drogovej problematike sa v súčasnosti vydavateľsky spracúvajú a budú využité pre didaktickú činnosť ako aj pre samotnú prax. 
10.	priebežne sa plní 
Prednášková činnosť k drogovej problematike na Stredných odborných školách PZ je zabezpečovaná funkcionármi NPJ.

Oblasť masmediálnej politiky
1.	splnená
Podľa  potreby a požiadaviek ministra sa riaditeľ NPJ zúčastňuje pravidelných tlačových besied a zabezpečuje mediálnu informovanosť o presadzovaní práva v boji proti drogám. 

Oblasť medzinárodnej spolupráce
1.	splnená
V rámci zabezpečenia realizácie úloh Memoranda porozumenia bola dodaná technika v hodnote cca 200 000.-USD. V minulom roku bola ukončená realizácia jeho projektov.
2.	splnená 
V r. 2000 sa naďalej realizovala spolupráca NPJ s programom PHARE. V rámci tohoto programu sa niektorí zamestnanci NPJ zúčastnili „Projektu personálnej výmeny dôstojníkov“, na základe ktorého absolvovali niekoľko mesačných recipročných stáží v niektorých v európskych krajinách. Stáže zamerané na výmenu informácií operatívneho charakteru a na prezentáciu nových trendov v týchto krajinách sa uskutočnili v Rakúsku, Holandsku a Fínsku. V priebehu minulého roka sa realizovali projekty v oblasti prekurzorov a syntetických drog. Boli vybudované taktické miestnosti NPJ a vybavené spoločné policajno-colné pracovisko,  do ktorých bola dodaná technika za cca 300 000.-EURO. Spolupráca v tejto oblasti bola zabezpečovaná prostredníctvom Generálneho sekretariátu Výboru ministrov pre drogové závislosti a kontrolu drog.
3.	splnená
Činnosť v medzinárodných expertných skupinách zameraných na poznanie a odhaľovanie medzinárodných drogových zločineckých skupín sa zabezpečovala formou spolupráce so „Zasadnutím stálej pracovnej skupiny STAR a Zasadnutím stálej pracovnej skupiny Juhovýchod“. Zamestnanci NPJ sa tiež zúčastnili dvoch stretnutí v rámci projektu EAN 2, ktorý je zameraný na výmenu informácií operatívneho charakteru. 
4.	splnená
Úloha bola splnená najmä prostredníctvom expertnej skupiny pri Generálnom sekretariáte Výboru ministrov pre drogové závislosti a kontrolu drog, ktorému sú pravidelne zasielané štatistické informácie o drogovej trestnej činnosti.
5.	splnená
Spolupráca v oblasti boja proti drogám so zahraničím prostredníctvom Národnej ústredne INTERPOL SKFP P PZ  je na dobrej úrovni. So susednými krajinami sú vybudované dobré partnerské vzťahy a spolupráca sa neustále prehlbuje.
Do roviny konkrétnych rokovaní sa posunula otázka pripojenia Slovenskej republiky k EUROPOLU. V súčasnej dobe sa realizuje štádium pripomienkového konania s predpokladom, že ústredňa EUROPOLU bude v Slovenskej republike vytvorená v priebehu roka 2001. V Nariadení MV SR č. 44/2000 o koordinácii činnosti a zabezpečení informačného toku v oblasti boja proti drogám je definovaná povinnosť KEÚ informovať priamo Drogovú jednotku EUROPOLU o nových syntetických drogách a chemickom profilovaní drog.

Ďalšie úlohy
1.	splnená
Spolupráca s Úradovňou pre kontrolu drog a prevenciu kriminality OSN (ODCCP) pokračovala aj v priebehu r. 2000, pričom bola zabezpečená návšteva výkonného riaditeľa ODCCP na NPJ  v rámci jeho návštevy v SR. Zamestnanec NPJ získal v konkurze miesto v novovytvorenej Regionálnej styčnej úradovni ODCCP v Bratislave.
2.	plní sa
Spolupráca NPJ s programom PHARE sa plní. V rámci programu PHARE – časť boj proti drogám boli zorganizované odborné stáže, účasť na rôznych seminároch a konferenciách. Výbor ministrov pre drogové závislosti a kontrolu drog prijal Národný akčný plánV. fázy PHARE projektu pre prekurzory. 

3.	plní sa
V rámci spolupráce s medzinárodnými a vedeckými inštitúciami na Slovensku sa Kriminalistický expertízny ústav zaradil medzi členov pracovnej skupiny pre drogy ENFSI a rozvíja spoluprácu a laboratóriami krajín EÚ, ako aj s krajinami strednej a východnej Európy v tomto zoskupení. KEÚ taktiež nadviazal užšiu spoluprácu s Poľskom a pristúpil k vykonávaniu analýzy a profilácie syntetických drog podľa švédskeho modelu.
4.	plní sa
Vytváranie národnej siete kompetentných orgánov zodpovedajúcich za monitorovanie a kontrolu prekurzorov sa začalo v r. 1999 počas prípravy zákona o prekurzoroch za účasti expertov EÚ. Po vzniku spoločného policajno-colného pracoviska na základe zákona č. 268/2000 Z.z. sa vzájomná výmena informácií v tejto oblasti zintenzívňuje.
5.	plní sa  
Návrh medzirezortnej dohody o povinnej spolupráci chemického a farmaceutického priemyslu s PZ a colnou službou je vypracovaný, v súčasnosti prebiehajú rokovania so štatutárnymi orgánmi jednotlivých farmaceutických a chemických podnikov združených v   Zväze chemického a farmaceutického priemyslu.
6.	plní 
Spolupráca policajného zboru  s príslušnými zložkami Ministerstva spravodlivosti SR a Generálnou prokuratúrou SR pri zabezpečovaní extradície, vykonávanie odborných seminárov a koordinačných porád sa realizuje počas celého kalendárneho roka. Organizátorom je Správa kriminálnej a finančnej polície P PZ. NPJ tak ako aj ostatné odbory dávajú podklady k aktuálnej problematike. 
7.	plní sa
Vybudovanie spoločného systému digitálneho rádiového spojenia pre Národnú protidrogovú jednotku SKaFP P PZ a Colného riaditeľstva je po technickej stránke pripravené,  spojovacie zariadenia na prenos signálu sú technicky pripravené, avšak k 15. decembru neboli splnené všetky administratívne podmienky pre spoločné užívanie.   

Ministerstvo výstavby a regionálneho rozvoja 
Slovenskej republiky

1.	splnená
Problematika prevencie drogových závislostí tvorí súčasť pedagogickej dokumentácie SOUs a realizuje sa tak na úseku teoretického vyučovania, praktického vyučovania  ako aj výchovy mimo vyučovania. Pedagógovia sa k problematike drogových závislostí venujú v rámci vyučovacích hodín etická výchova, občianska náuka, na niektorých odborných predmetoch (biológia, chémia) , ale aj na triednických hodinách.  Majstri odborného výcviku upozorňujú žiakov na nebezpečenstvá v súvislosti s používaním niektorých riedidiel, lepidiel ako aj ďalších chemických prostriedkov. Niektoré SOUs podpísali so žiakmi resp. aj rodičmi príp. zákonnými zástupcami „dohodu“, na základe ktorej je možné v prípade podozrenia na užitie akejkoľvek návykovej látky podrobiť dieťa toxikologickému vyšetreniu. Pod odborným vedením pedagogických zamestnancov zaznamenali mnohé SOUs a ich žiaci v r. 2000 značné úspechy. Výsledkom dobrej práce majstrov odborného výcviku bolo napr. I. miesto na majstrovstvách SR v súťaži žiakov SOU v odbore tesár, ktoré získali žiaci SOUs Ivanská cesta 23 v Bratislave. Vďaka vrcholovej športovej príprave sú dobré výchovné a športové výsledky dosahované v SOUs Banská Bystrica-Kremnička. 
2.	splnená
V rámci rozvoja voľnočasových aktivít, okrem vyššie uvedených organizovaných športových aktivít  majú podľa miestnych podmienok žiaci SOUs k dispozícii športové ihriská, telocvične, posilovne a pod. Pedagogickí zamestnanci vedú rôzne záujmové krúžky a pomáhajú organizovať  športové a iné súťaže. 
Športové súťaže sa konajú zvyčajne na školskej úrovni, ale sú organizované aj na mestskej alebo regionálnej úrovni.  Žiaci sa zapájajú aj do iných  súťaží napr. v súťaži  „Nie drogám“ v konkurencii 16 škôl získali popredné miesta žiaci SOUs z Prešova. Viaceré SOUs vydávajú vlastné časopisy. Výchovná práca v domovoch mládeže pri SOUs je orientovaná  tak, aby ubytovaní žiaci nemali možnosť ani čas na užívanie drog. K využívaným formám prevencie patria k tématike zamerané videoprodukcie, využívanie špeciálnych počítačových programov, odborných časopisov, návštevy kultúrnych podujatí a pod. 
3.	splnená 
K ďalším formám používaným v súvislosti s programom boja proti drogám v SOUs patria samostatné prednášky na túto tému alebo prednášky spojené s besedami. Prednášky pripravovali odborníci z radou psychológov, lekárov,  policajtov a pod. Na niektorých besedách sa zúčastnili aj drogovo preliečené osoby.
4.	splnená
Všetky SOUs spolupracujú v oblasti boja proti drogám s rozličnými štátnymi organizáciami a inštitúciami najmä pedagogickými poradňami, zdravotníckymi zariadeniami a políciou. Viaceré SOUs spolupracujú aj s neštátnymi subjektami, napr. v Žiline-Bôriku so združením PROVITAL. Niektoré školy využívajú v tomto smere aj spoluprácu s cirkvou. 
5.	splnená
V súlade s prijatou úlohou, za účelom vzdelávania pedagogických zamestnancov, usporiadalo ministerstvo v spolupráci s Centrom poradensko-psychologických služieb seminár pre koordinátorov prevencií drogových závislostí z SOUs v rezortnom Ústave vzdelávania a služieb v Bratislave. Cieľom seminára bolo získať nové skúsenosti z oblasti prevencie , ujednotiť  prístup k riešeniu problematiky boja proti drogám v rámci rezortu a vzájomná výmena skúseností. 
6.	splnená
Viaceré SOUs sa snažia zisťovať záujem svojich žiakov o drogy formou anonymných orientačných prieskumov. Na základe nich sa ukázalo, že skúsenosti s marihuanou má napr. v Bratislave na Ivanskej ceste 23 takmer   70% žiakov, v Košiciach na Južnej triede 30% žiakov a v Michalovciach 18%. Napriek uvedenému v hodnotenom období bol u žiakov zaznamenaný iba minimálny výskyt užívania drog. V Trenčíne sa jeden  závislý žiak liečil ambulantne, v Lučenci má jeden žiak po preliečení prerušené štúdium a v Leviciach zaznamenali použitie marihuany  u dvoch žiakov. Všetky SOUs rešpektujú zákon č. 67/1997 Z.z. o ochrane nefajčiarov a v svojich prevádzkových poriadkoch majú uvedený zákaz fajčenia vo všetkých priestoroch škôl. Dodržiavanie zákazu je však často porušované, keď niektorí žiaci fajčia najmä v čase prestávok medzi vyučovacími hodinami.  
7.	splnená
 Ministerstvo poskytlo v roku 2000 v rámci programu boja proti drogám pre všetky SOUs účelové finančné prostriedky po 5 000.-Sk t.j. spolu na rezort 110 000.-Sk. Najčastejšie sa tieto finančné prostriedky využili na nákup videokaziet a literatúry, nákup vecných odmien pre účastníkov súťaží, zaplatenie honorárov prednášateľov, zaplatenie hromadných návštev kultúrnych podujatí. 
8.	nesplnená 
Vyhodnotenie Programov boja proti drogám nebolo predložené Výboru ministrov pre  drogové závislosti a kontrolu drog.
9.	splnená 
Programy boja proti drogám na  SOUs v r. 2000 boli vypracované. Všetky SOUs majú vypracované a prijaté vlastné programy boja proti drogám, väčšinou sú vypracované na školský rok 2000/2001. 

Ministerstvo zahraničných vecí Slovenskej republiky 

1.	splnená 
Slovenská republika bola na 43. zasadnutí Komisie pre narkotické drogy (CND) zvolená za člena Komisie OSN pre narkotické drogy, na funkčné obdobie rokov 2000-2003. Postavenie člena CND umožní našej republike aktívne presadzovať záujmy na pôde najdôležitejšieho orgánu v protidrogovej oblasti v rámci OSN.
2.	splnená 
Návrh na uzatvorenie dohoda o zriadení Regionálnej styčnej úradovne Úradu OSN pre kontrolu drog a prevenciu kriminality, medzi vládou SR a Úradom OSN pre kontrolu drog a prevenciu kriminality (ODCCP) v Bratislave bol vypracovaný  a predložený vláde SR, ktorá splnomocnila ministra zahraničných vecí SR na podpis akceptačných listov medzi Slovenskou vládou a ODCCP.
3.	splnená 
V júni 2000 bola v Bratislave slávnostne otvorená Regionálna styčná úradovňa Úradu OSN pre kontrolu drog a prevenciu kriminality s pôsobnosťou pre krajiny V4 a Slovinsko. Úradovňa bude zodpovedať za realizáciu konkrétnych projektov v oblasti boja proti drogám a organizovanej kriminalite. Slovenská strana vytvorila všetky podmienky na jej činnosť. 
4.	splnená 
SR získala v priebehu minulého roka post podpredsedníckej krajiny Groupe Pompidou Rady Európy.  
Z ďalších aktivít významných pre realizáciu protidrogovej politiky vlády SR je potrebné uviesť :
•	realizáciu dvoch návštev GR UNOV a Výkonného riaditeľa UNDCP, P. Arlacchiho v Slovenskej republike a jeho stretnutie s najvyššími predstaviteľmi slovenskej vlády. Predmetom rokovaní boli možnosti ďalšej spolupráce v oblasti boja proti drogám,
•	v minulom roku Slovenská republika po prvýkrát prispela do Dobrovoľného fondu UNDCP čiastkou 30 000.-USD. Tieto prostriedky boli účelovo viazané práve pre potreby Regionálnej styčnej úradovne ODCCP v Bratislave,
•	rozvíjala a zdokonaľovala sa spolupráca v oblasti boja proti drogám i s Európskou úniou a jej relevantnými inštitúciami prostredníctvom programu PHARE. Jedným z cieľov v tejto oblasti je o.i. zabezpečenie podmienok pre zaradenie Slovenska do Európskej informačnej siete o drogách,
•	v oblasti preventívnych programov je potrebné spomenúť aktívnu účasť ZÚ SR vo Fínsku, ktorý bol spoluorganizátorom výstavy umeleckých prác slovenských detí s protidrogovou tématikou vo Fínsku v rámci projektu „Prečo som na svete rád/rada“. 

Ministerstvo obrany Slovenskej republiky 

1.	splnená 
Ordinariáty drogových závislostí boli zriadené vo všetkých troch vojenských nemocniciach ako súčasť psychiatrických oddelení. Z nich najmä ordinariát závislostí Nemocnice ministerstva obrany vykazuje registrovateľné výsledky. Za r. 2000 bolo v tomto ordinariáte vykonaných cca 100 vyšetrení pre podozrenie z požitia drog. Ostatné ordinariáty dosiahli asi polovičné vyťaženie ako ordinariát v Bratislave.
2.	priebežne sa plní
Problematika drogových závislostí  bola prednesená odborom zhromaždení lekárov spádu v Ústrednej vojenskej nemocnici Ružomberok, Leteckej vojenskej nemocnici Košice a Nemocnici ministerstva obrany Bratislava.
Ministerstvo venuje pozornosť protidrogovej problematike i v rámci výchovy vzdelávania. Protidrogová problematika je zaraďovaná do náplne vlasteneckej výchovy vojakov a občianskych zamestnancov. Bol vypracovaný „Plán vlasteneckej a etickej výchovy“ diferencovane pre vojakov v základnom výcviku, mužstvo, poddôstojníkov a veliteľov družstiev, profesionálnych vojakov a občianskych zamestnancov, podľa ktorého boli odprednášané nasledovné témy: „Predchádzanie návykovým závislostiam, Význam psychohygieny v živote vojaka a Problémy toxikománie a patologického hráčstva.“ Pre profesionálnych vojakov a občianskych zamestnancov bol v rámci vlasteneckej a etickej výchovy prebratý tématický blok zameraný na boj proti drogovým závislostiam v Armáde SR. 
K zvyšovaní vedomostnej úrovne v boji proti drogám v rezorte sú využívané časopisy „SamO, Vlastenecká a etická výchova“ , informačná príručka PhDr. H. Ursínyovej, „Problém drog a drogových závislostí“. V septembri obdržal rezort 150 ks výtlačkov časopisu „Závislosť“. Informovanosť o drogách v rezorte je zabezpečovaná i formou audiovizuálnych nahrávok napr. „Iba taká hra“, a ďalšími publikáciami napr. „Etika a zdravý životný štýl“, „Duševné zdravie a stres“.
Pre nových odvedencov sa preberala v základnom výcviku tématika drogovej prevencie spojená s anketou na tému „Drogy a závislosť“ s cieľom monitorovať vzťah odvedencov k drogám. Výsledky tejto anketa slúžia pre potreby veliteľov v individuálnej výchovnej práci.
V oblasti voľnočasových aktivít boli do kultúrno-spoločenských akcií útvarov a zariadení zaradené koncerty a videoprogramy s protidrogovou tématikou. V priebehu minulého roka uskutočnil  Armádny umelecký súbor Bratislava 42 vystúpení s programom zameraným na problémy závislostí. Najvyužívanejšou formou bolo využitie videoprogramov  s danou problematikou.
Počas základného výcviku boli v rámci mimoškolského vzdelávania vykonávané skupinové besedy s veliteľmi brigád, právnymi poradcami, náčelníkmi zdravotníckej služby, vojenskými duchovnými a náčelníkmi skupín výchovy, kultúry na negatívny vplyv užívania drog na plnenie úloh bojovej prípravy. Klinickí psychológovia, ktorí pôsobia vo vojenských nemocniciach, spolupracujú v prípade potreby so zdravotníckymi zariadeniami, ktorých náplňou je boj s drogovými závislosťami.
Systematické vzdelávanie zamestnancov výchovy a kultúry a ďalších príslušníkov veliteľského zboru sa uskutočňuje realizovaním vlasteneckej a etickej výchovy vo výchovno-vzdelávacom procese, uskutočňovaním obsahovo-metodickej prípravy, organizovaním rôznych konferencií, seminárov, kolokvií, pričom sú využívané výsledky z ankiet a sociologických prieskumov zameraných na prevenciu boja proti drogám v Armáde SR. Vo vojenských akadémiách je problematika boja proti drogám zaradená do výchovno-vzdelávacieho procesu na príslušných katedrách. Vo vojenských stredných školách do vyučovacích predmetov Etická výchova, Právna výchova a Psychológia osobnosti a duševné zdravie. Pre profesionálnych vojakov bola vykonaná prednáška „Úlohy veliteľa pri predchádzaní návykovým závislostiam, pre mužstvo a poddôstojníkov“, „Predchádzanie návykovým závislostiam“, „Problémy toxikománie a patologického hráčstva“. Pre študentov prvých ročníkov vojenských akadémií je v základnom výcviku zaradená prednáška s názvom „Predchádzanie návykovým závislostiam“. Pre vojakov základnej služby sa uskutočnila prednáška „Problémy toxikománie a patologického hráčstva“.    
3.	priebežne sa plní
Zdravotnícky personál útvarov a zariadení je na plnenie úlohy „vykonať vyšetrenie telesných tekutín na prítomnosť opiátov , príp. amfetamínov – jednokrokovými testami“ pripravený. Pred každým nástupom nováčikov prebieha preškoľovanie stredného a pomocného zdravotníckeho personálu.
Lekári vojenských telies v indikovaných prípadoch (pri podozrení z použitia návykových látok), spravidla na podnet veliteľských  alebo dozorných orgánov a vojenskej polície vykonávajú orientačné vyšetrenie telesných tekutín zamerané na zistenie opiátov jednokrokovými diagnostickými pomôckami FRONTLINE. V indikovaných prípadoch boli použité pri odvodoch u OVS a pri nástupe nováčikov na VZS.

4.	čiastočne splnená 
Po administratívnej stránke boli spracované vzory hlásení po línii veliteľskej a po odbornej línii, nebol však doposiaľ vytvorený monitorovací systém s jednotným zberom údajov. 
Monitorovanie drogovej kriminality vykonáva v súčasnosti Vojenská  polícia , ktorá v mesačných hodnoteniach rieši i problematiku drogovej kriminality s dôrazom na zovšeobecňovanie praktických skúseností s predchádzania, odhaľovania  a dokumentovania jednotlivých prípadov. Tieto úlohy plní v úzkej spolupráci s PZ SR a ŽP SR. Príslušníkmi vojenskej poriadkovej polície bolo za týmto účelom v r. 2000 vykonaných 6 celoarmádnych a 175 účelových preventívno-bezpečnostných akcií. V spolupráci s PZ SR a Colnými úradmi boli pri 29 akciách využité vycvičené psy na vyhľadávanie drog. 
5.	nesplnená
Monitorovací  a informačný systém o používaní drog v armáde s jednotným zberom údajov doposiaľ vytvorený nebol, nakoľko nebolo zriadené koordinačné a metodické centrum boja proti drogám v Armáde SR.
6.	nesplnená
Koordinačné a metodické centrum v Armáde SR nebolo doposiaľ zriadené. Realizácia úlohy sa bude riešiť v priebehu budúceho roka. Dňa 6. decembra min. roka bola na porade náčelníka Generálneho štábu Armády SR prijatá úloha vypracovať do konca roka 2001 návrh koncepcie boja proti drogám v rezorte obrany a vypracovať návrh rozkazu ministra obrany zameraný na riešenie danej problematiky.
Okrem horeuvedených aktivít rezort ministerstva plnil úlohy v oblasti  primárnej protidrogovej prevencie s dôrazom na vojenské školy, školiace a výcvikové strediská druhov vojsk.  Veľkú pozornosť venuje rezort systematickému vzdelávaniu zamestnancov výchovy a kultúry a ďalších príslušníkov v protidrogovej problematike. 
Aktívne sa podieľa na prevencii boja proti drogám i vojenská polícia, ktorá neustále vytvára podmienky na odbornú prípravu vybraných príslušníkov vojenskej polície v špecializovaných inštitúciách a vzdelávacích zariadeniach, najmä PZ SR.     

Generálna prokuratúra Slovenskej republiky

1.	splnená
Generálna prokuratúra SR v minulom roku v rámci medzirezortného pripomienkového konania poskytla súčinnosť Ministerstvu hospodárstva SR pri tvorbe zákona o zaobchádzaní s prekurzormi omamných a psychotropných látok.
Vzhľadom na prípravu nových  trestno-právnych predpisov generálny prokurátor určil dvoch zástupcov do rekodifikačnej komisie Ministerstva spravodlivosti SR, ktorých úlohou je aktívne pracovať na príprave nového Trestného zákona, Trestného poriadku.
Úlohou týchto prokurátorov GP SR je aj presadzovanie právnej úpravy  postihu drogovej kriminality s medzinárodnými dohovormi a normami.
2.	priebežne sa plní
Termín splnenia úlohy je v NPBD stanovený do r. 2003. Prípravné práce  boli započaté koncom minulého roka. Návrh Memoranda spolupráce bude v priebehu r. 2001 predložený odborným útvarom dotknutých ministerstiev na konkretizovanie oblastí spolupráce podľa vlastných  kompetencií.  
3.	splnená
Táto úloha vyplývajúca prokuratúre bola stanovená nielen Národným programom boja proti drogám ale aj Komplexným programom boja so zločinnosťou , schválených vládou SR a NR SR v rámci úlohy „pripraviť zákon o ochrane orgánov činných v trestnom konaní“. Na republikovej porade orgánov činných v trestnom konaní  bolo dohodnuté vytvorenie medzirezortnej pracovnej komisie na prípravu návrhu zákona. Gestorom prípravy návrhu zákona bolo určené Ministerstvo vnútra. 
Odbor legislatívy a stratégie GP SR však vypracoval ešte v roku 1999 legislatívny zámer zákona o ochrane prokurátorov a ich rodinných príslušníkov. 
4.	splnená
V súvislosti s novelou Trestného zákona  boli oboznámení s novou zákonnou úpravou   trestno-právneho postihu drogovej kriminality, prokurátori ktorí aplikujú jednotlivé ustanovenia  T.z. v praxi.
5.	splnená
Generálna prokurátora SR v dňoch 3.-5. mája 2000 zorganizovala odborný seminár pre prokurátorov krajských a okresných prokuratúr poverených výkonom dozoru nad výkonom väzby, trestu odňatia slobody, ochranného a ústavného liečenia a nad celami policajného zaistenia a pre zástupcov Zboru väzenskej a justičnej stráže SR k problematike protidrogovej liečby a prevencie. 
Prokurátori SR v roku 2000 vykonali tématické previerky so zameraním na protidrogovú liečbu a prevenciu v 8 ústavoch na výkon trestu odňatia slobody a v Nemocnici pre obvinených a odsúdených v Trenčíne.
6.	splnená
Do preventívno-výchovnej činnosti v oblasti boja proti drogám sa zapojili i prokurátori medzinárodného odboru GP SR a krajských prokuratúr.
7.	splnená
Generálna prokuratúra spolupracuje s medzinárodnými organizáciami zapojenými do boja proti drogám.
8.	nesplnená
Stáž prokurátorov v zahraničí sa nepodarilo GR SR zabezpečiť pre nedostatok finančných prostriedkov.
9.	splnená
Stav drogovej kriminality sa na Generálnej prokuratúre SR vyhodnocuje v polročných intervaloch a celoročný stav sa osobitne hodnotí v Správe generálneho prokurátora o stave zákonnosti a činnosti prokuratúry SR.
Vzhľadom na aplikačné problémy úpravy drogovej kriminality v zmysle zák. 183/1999 v r. 2000 Generálna prokuratúra SR v rámci plnenia vlastných úloh osobitne vyhodnotí túto novú úpravu a jej uplatňovanie orgánmi činnými v trestnom konaní.
Riaditeľ trestného odboru vypracoval stanovisko problematike postihu drogových deliktov, záväzné pre krajské prokuratúry. 
10.	splnená 
Prokurátori v trestno-právnej oblasti pôsobili na včasný postih drogovej kriminality tým, že v čase od 1.januára do 31. novembra minulého roka uložili celkove 194 pokynov na vyšetrovanie trestných činov páchateľov drogovej kriminality. 
V rovnakom čase prokurátori vykonali 601 previerok vyšetrovacích spisov týkajúcich sa páchateľov drogových trestných činov (§§ 186, 187 a 188 a Trestného zákona). Zároveň prokurátori podanými 41 odvolaniami ovplyvnili postih zo strany súdov.

Štatistický úrad Slovenskej republiky

V priebehu minulého roka bol vykonaný „Populačný prieskum prevalencie drog“ na troch výberových súboroch :
•	dospelá populácia,
•	mládež vo veku 15 až 29 rokov,
•	mládež z Bratislavy vo veku 15 až 29 rokov.
Výsledky prieskumu sú uvedené v grafoch tvoriacich prílohu tohoto materiálu.
V súvislosti so sledovaním a vyhodnocovaním úmrtí spojených s drogami bolo do štatistického spracovania o príčinách úmrtí v r. 1999 z pracovísk súdneho lekárstva zaznamenaných 6 hlásení. 

Hlavné úlohy Národného programu boja proti drogám
na rok 2001

Ministerstvo zdravotníctva Slovenskej republiky

1.	V rámci IDZ CPLDZ Hraničná 2, Bratislava zabezpečiť realizáciu projektu „Leonardo“ – transsektoriálneho vzdelávania pre poradcov v oblasti znižovania dopytu po drogách na základe medzinárodnej spolupráce o príprave jednotného kurikula v rámci európskeho zosúladenia tak, aby zodpovedalo štandardom EÚ v spolupráci s odbornou Spoločnosťou pre závislosti od psychoaktívnych látok, s Asociáciou terapeutických komunít a ďalšími odbornými spoločnosťami. Tieto štandardy sa v odbore uvedú v rámci vzdelávania, následne sa zavedú do praxe a zabezpečí sa akreditácia pracovísk. 

2.	Zabezpečiť dobudovanie existujúcich centier pre liečbu drogových závislostí (predovšetkým v Žiline a v Banskej Bystrici). 

3.	Zriadiť nové centrá pre liečbu drogových závislostí najmä ambulantnú zložku podľa epidemiologickej situácie v krajských mestách - Nitra, Trnava, príp. Trenčín, tak aby mohli poskytovať špecializovanú starostlivosť: Programy ochrany verejného zdravia, substitučné programy. 

4.	Zavedenie metadonovej udržiavacej liečby do ďalších centier podľa epidemiologickej situácie a dĺžky existencie problému s užívaním opiátov. 

5.	Realizovať „Program ochrany verejného zdravia“ (výmena sterilných ihiel a striekačiek, vakcinácia proti hepatitíde typu B u vnútrožilových užívateľov drog) prioritne cestou ambulantných zložiek CPLDZ tam, kde to epidemiologická situácia vnútrožilového užívania najviac vyžaduje (Nitra, Žilina, Banská Bystrica, Trnava). 
Podľa požiadavky poskytovať odborné poradenstvo pri realizácii „Programu ochrany verejného zdravia“ občianskym združeniam zameraným na pomoc drogovo závislým.  
 
Ministerstvo školstva Slovenskej republiky

Primárna (univerzálna) prevencia

1.	Prevenciu drogových závislostí ako integrálnu súčasť výchovy a vzdelávania zabezpečovať aj využívaním odporúčanej doplnkovej literatúry vo výchovno-vzdelávacom procese. Zaviesť do výchovno-vzdelávacieho procesu doplnkové učebné texty pre stredné školy.

2.	Pokračovať v realizácii  protidrogových preventívno-výchovných projektov podľa regionálnych potrieb a požiadaviek; zamerať sa aj na prevenciu fajčenia cigariet, resp.  užívanie alkoholu. Tieto projekty  vyhodnocovať.

3.	Naďalej vytvárať lepšie (materiálno-technické, finančné, priestorové a personálne) podmienky pre mimoškolskú a športovú činnosť, rozvíjať záujmové činnosti a tvorivosť žiakov, akcentovať krúžkovú činnosť v školách, využívať školské kluby a možnosti centier voľného času v oblasti mimoškolskej výchovy v zmysle Programov podpory a ochrany mládeže. Podporovať realizáciu projektov pre bežné športové aktivity škôl a školských zariadení. Zamerať sa nielen na talentovanú, ale aj problémovú  resp. rizikovú mládež.  Priestorovo a programovo sa zamerať aj na lokality a akcie, v rámci ktorých sú drogy najviac dostupné – domovy mládeže, diskotéky, rockové koncerty. Podporovať kultúrne a umelecké aktivity zamerané na posolstvo života bez drog.

4.	Na vysokých školách  pokračovať v skvalitňovaní teoretickej a praktickej prípravy v oblasti prevencie drogových závislostí s dôrazom na prevenciu u žiakov základných a stredných škôl v rámci vyučovacieho procesu. V postgraduálnom štúdiu v rámci ďalšieho vzdelávania  zabezpečovať vzdelávacie aktivity podľa potrieb praxe.

5.	Pokračovať v realizácii aktivít zamestnancov rezortu školstva v zmysle priebežného, cyklického a špecializačného vzdelávania, najmä koordinátorov prevencie a riadiacich zamestnancov rezortu školstva.

6.	Zapracovať aktuálne otázky prevencie do Pedagogicko-organizačných pokynov ministerstva pre školy a školské zariadenia na školský rok 2001/2002.

7.	Zabezpečovať a podporovať tvorbu a vydávanie kvalitných metodických materiálov, didaktických a učebných textov, odborných príručiek, videokaziet a pod. Spracovať databázu preventívnych programov v rezorte školstva.

8.	Informovať priebežne rodičov na triednických hodinách o opatreniach školy proti šíreniu drog, o možnostiach účinnej prevencie drogových závislostí a o možnostiach poskytovania prevencie a poradenstva.

9.	V zmysle realizácie Deklarácie práv dieťaťa v školách a školských zariadeniach zabezpečovať ochranu detí. Monitorovať zmeny v správaní a zabezpečiť opatrenia proti šíreniu drog v školskom prostredí. Osobitnú pozornosť venovať realizácii a rešpektovaniu zák. č. 67/1997 Z.z. o ochrane nefajčiarov v podmienkach škôl a školských zariadení.

10.	K Svetovému dňu zdravia a k Svetovému dňu boja proti drogám vyhlasovať aktivity s priamou účasťou pedagógov, rodičov a detí v systéme celoročnej systematickej  a kontinuálnej práce škôl a školských zariadení.

11.	Pokračovať v zavádzaní rezortného drogového informačného systému
•	dotvoriť databázu preventívnych programov,
•	vykonať analýzu projektov rezortu školstva, ktoré sú predkladané na Protidrogový fond,
•	pokračovať v realizácii dlhodobého výskumu Názory a postoje mladých ľudí ku konzumácii drog,
•	realizovať prieskum o fajčení v školách a školských zariadeniach,
•	vykonať analytický rozbor činností preventívnych, poradenských a špeciálnych výchovných zariadení rezortu,
•	pokračovať v riešení výskumných úloh v oblasti monitoringu problematiky v rámci vysokých škôl,
•	vypracovať evalvačný program na sledovanie efektívnosti prevencie,
•	pripraviť špeciálnu skríningovú metodiku pre koordinátorov prevencie a preventívne zariadenia,
•	naďalej sledovať a analyzovať incidenciu žiakov s poruchami správania sa na II. stupni ZŠ.
 
12.	Vypracovať návrh grantového systému ministerstva na zabezpečenie nosných úloh v oblasti prevencie drogových závislostí v rezorte.

Sekundárna a terciárna (selektívna a indikovaná) prevencia

1.	Pokračovať v overovaní realizovaných a odborne garantovaných preventívnych psychologických a výchovných programov pre špecifické oblasti psychického a sociálneho vývinu.

2.	Sledovať využiteľnosť minimálnych zásad uplatňovania rovesníckych programov v systéme psychologickej a výchovnej prevencie  preventívnych a poradenských zariadení.

3.	Vytvárať podmienky (materiálno-technické, finančné, priestorové a personálne) pre prácu centier výchovnej a psychologickej prevencie, diagnostických centier, liečebno-výchovných sanatórií a pedagogicko-psychologických poradní.

4.	Metodicky viesť a koordinovať prácu preventívnych a poradenských školských zariadení, zavádzať a vyhodnocovať efektívne programy prevencie.

5.	Pokračovať v špecializačnej profesionálnej príprave zamestnancov preventívnych, poradenských a výchovných zariadení. Odborne a metodicky garantovať úroveň, formu a obsah psychoterapeutickej činnosti v daných špeciálnych výchovných zariadeniach.

6.	Vypracovať vzorové metodické zásady činnosti centra výchovnej a psychologickej prevencie.

7.	Vybudovať strednodobú koncepciu výchovnej a psychologickej prevencie v školách a školských zariadeniach s dôrazom na medzirezortné väzby a prepojenia.

8.	Podľa potrieb regiónov podporovať zriaďovanie diagnostických a liečebno-výchovných sanatórií ako špecializovaných zariadení výchovnej prevencie.

Oblasť spolupráce 

1.	Skvalitniť spoluprácu škôl s rodičmi a orgánmi školskej samosprávy.  Iniciovať zapájanie rodičov a samosprávy do preventívnych aktivít školy, do športových a umeleckých podujatí, do krúžkovej činnosti, exkurzií a súťaží.

2.	Spolupracovať so samosprávou, obcou, širšou verejnosťou, mimovládnymi organizáciami a pod. na vytváraní preventívnych stratégií v zmysle širších stratégií sociálnej podpory a zdravia, prevencie sociálno-patologických javov a posilňovaní opatrení na znižovanie dopytu po droge v rámci regiónu (programy zdravých miest, environmentálne programy), odporúčať vhodné zapájanie škôl, detí a mládeže.

3.	Pod gesciou ministerstva zabezpečiť minimálne 2 stretnutia pracovnej skupiny pre prevenciu drogových závislostí s cieľom koordinácie preventívnych činností v rezorte.

4.	Naďalej koordinovať preventívne aktivity s ostatnými organizáciami a vecne príslušnými pracoviskami, spolupracovať s odborom zabezpečujúcim realizáciu úloh Výboru ministrov pre drogové závislosti a kontrolu drog pri Úrade vlády SR, Protidrogovým fondom, komisiami pre prevenciu KÚ a OÚ, občianskymi združeniami a mimovládnymi organizáciami.

5.	Vytvárať podmienky aj na spoluprácu so zahraničnými odbornými inštitúciami. Zabezpečovať spoluprácu v rámci medzinárodných projektov, najmä v oblasti redukcie požiadavky po droge a v oblasti vzdelávania expertov rezortu školstva.    
 
Ministerstvo dopravy, pôšt a telekomunikácií 
Slovenskej republiky

Oblasť redukcie požiadavky po drogách

1.	Na pracoviskách Železničnej polície v rámci pracovných porád preškoliť príslušníkov Železničnej polície s úlohami vyplývajúcimi z Národného programu boja proti drogám a oboznámiť ich s jeho aktualizáciou na r. 2001 a ďalšími problémami súvisiacimi s drogovou problematikou v obvode železničných dráh.

2.	V rámci vzdelávacej sústavy príslušníkov Železničnej polície priebežne zaraďovať do vyučovacieho procesu  aj nové formy a spôsoby páchania trestnej činnosti súvisiacej s nedovolenou výrobou a držbou omamných a psychotropných látok.

3.	Na vytipovaných rezortných školách (SOU železničné, SOU spojov,  SOU dopravné) vykonať prednášky a besedy s tématikou – zdravotné, sociálne, ekonomické a kultúrne dôsledky užívania nových druhov drog a návykových látok, predovšetkým syntetických stimulancií amfetamínového typu (SAT). 

Oblasť znižovania ponuky drog a uplatňovania práva v boji proti drogám

1.	Pokračovať v mapovaní možných miest sústreďovania drogovo závislých osôb v obvode železničných dráh.

2.	Pri získavaní informácií k drogovej trestnej činnosti využívať osoby konajúce v prospech Železničnej polície.

3.	Na základe získaných poznatkov a podľa vývoja bezpečnostnej situácie vykonávať vo vytipovaných miestach  v obvode železničných dráh represívno-bezpečnostné akcie. Akcie vykonávať aj v objektoch Slovenskej pošty, š.p., ktoré sa nachádzajú v obvode železničných dráh.

4.	Pri podozrení z drogovej trestnej činnosti zabezpečiť urýchlenú a dôslednú dokumentáciu a previerku všetkých okolností súvisiacich s konkrétnym realizovaným prípadom.

5.	Zvýšenú pozornosť v tejto oblasti venovať aj pri výkone služby vo vlakoch osobnej a nákladnej prepravy, v miestach sústreďovania kriminálnych živlov, pri zabezpečovaní prepravy cestujúcich v rámci rôznych masových kultúrnych a športových podujatí. 

6.	Oblasť spolupráce a vzájomného prepojenia pri odhaľovaní a dokazovaní trestnej činnosti medzi Železničnou políciou a Policajným zborom je zakotvená v dohode o spolupráci a túto spoluprácu ďalej zamerať :
a)	do oblasti vzájomnej informovanosti a odovzdávania si poznatkov o pohybe podozrivých zásielok prepravovaných po ŽSR,
b)	na vzájomné odovzdávanie informácii o pohybe osôb, podozrivých z drogovej trestnej činnosti,
c)	na vykonávanie spoločných policajných akcií za účelom preventívneho a represívneho pôsobenia v tejto oblasti.

7.	Oblasť spolupráce a jednotného postupu útvarov Železničnej polície s colnými orgánmi pri vykonávaní spoločných pátracích akcií zameraných na odhaľovanie pašovania omamných a psychotropných látok, ich prekurzorov a vzájomnej informovanosti o veciach spoločného záujmu je zakotvená v Dohode medzi Generálnym riaditeľstvom Železničnej polície a Colným riaditeľstvom SR a túto spoluprácu ďalej  zamerať :
a)	do oblasti získavania a vzájomnej výmeny poznatkov o pohybe podozrivých osôb alebo prepravovaných zásielok s obsahom podozrivých látok,
b)	na úzku spoluprácu pri odhaľovaní a dokumentovaní drogovej trestnej činnosti v prihraničných oblastiach.

8.	Oblasť spolupráce a výmeny informácií pri výkone policajnej činnosti medzi Železničnou políciou a Vojenskou políciou je zabezpečená v Dohode o spolupráci a vzájomných vzťahoch medzi Železničnou políciou a Správou vojenskej polície Generálneho štábu Armády SR a túto ďalej rozvíjať v oblasti získavania vzájomnej výmeny informácií.

9.	S cieľom získavania informácií o možnom výskyte podozrivých drogovo závislých osôb alebo prepravovaných zásielok s obsahom podozrivých látok v obvode železničných dráh, úzko spolupracovať so zamestnancami ŽSR, hlavne s prednostami, výpravcami a osobami, ktoré v priestoroch železničných staníc zabezpečujú nepretržitú službu.

10.	Vhodnými opatreniami vytvárať podmienky pre výber a výcvik služobných psov na vyhľadávanie omamných látok v závislosti a ich následné využitie v priamom výkone služby.
  
Oblasť masmediálnej politiky 

1.	V rámci pravidelných i mimoriadnych tlačových besied, priebežným poskytovaním informácií, podkladov a článkov printovým a elektronickým médiám a tlačovým agentúram informovať verejnosť o aktivitách Železničnej polície v oblasti boja proti drogám z pohľadu činnosti v obvode železničných dráh na celom území Slovenskej republiky, ako aj o objasnených konkrétnych prípadoch drogovej kriminality.

2.	Osobnou účasťou a účinkovaním služobných funkcionárov Železničnej polície vo vytipovaných reláciách  celoslovenských a regionálnych verejnoprávnych elektronických médií a podľa možností aj súkromných rozhlasových a televíznych staníc prezentovať činnosť Železničnej polície v boji proti drogám v obvode železničných dráh.

3.	Prostredníctvom médií informovať verejnosť o podiele príslušníkov Železničnej polície na prevencii drogovej kriminality mládeže, účasti policajtov na prednáškovej činnosti pre deti a mládež v rámci Dňa polície a pri príležitosti iných spoločenských, kultúrnych a športových podujatí a účasťou mládeže, na ktorých je vhodné prezentovať problematiku boja proti drogám a drogovým závislostiam. 

Oblasť medzinárodnej spolupráce

1.	Rozvíjať a budovať spoluprácu s políciami susedných štátov nielen v oblasti boja proti prevozu tvrdých drog, ale aj v oblasti boja proti pašovaniu legálnych drog, akými sú alkohol, tabak, lieky s návykovým potenciálom, ktoré sú jedným z predpokladov pre budúce užívanie tvrdých drog.

2.	Železničná polícia ako člen medzinárodnej organizácie COLPOFER získava a poskytuje informácie o trestnej činnosti v súvislosti s ochranou prepravy osôb a majetku po železnici. Na medzinárodných konferenciách a seminároch tejto organizácie bude 

v prípade potreby iniciatívne vystupovať s problematikou drogovej trestnej činnosti s cieľom vzájomnej výmeny skúseností a prehĺbením spolupráce na tomto úseku.

Ministerstvo financií  Slovenskej republiky

1.	V roku 2001 odovzdať do užívania protinarkotickým útvarom Colnej správy SR minimálne jednu kontrolnú halu na hranici s Českou republikou a jednu halu na hranici s Poľskou republikou.

2.	Po  prijatí zákona o Colnej správe SR a z neho vyplývajúceho konštituovania Colného kriminálneho úradu zabezpečiť technické vybavenie a finančné pokrytie na výcvik špecializovaných útvarov Colnej správy SR na vykonávanie operatívno-pátracej činnosti a využívanie informačno-technických prostriedkov.

3.	Zabezpečiť legislatívne zmeny v § 87a Trestného poriadku, aby sa ich ustanovenia vzťahovali aj na prekurzory omamných látok a psychotropných látok. 

4.	Administratívne doriešiť a spustiť do prevádzky spoločný systém digitálneho spojenia pre Národnú protidrogovú jednotku SKaFP PPZ SR a Colné riaditeľstvo SR a zároveň zabezpečiť nákup potrebného množstva spojovacej techniky.

5.	Skvalitnením a zintenzívnením vzdelávacieho procesu v Colnej správe SR zvýšiť zaangažovanosť colníkov nezaradených na špecializovaných protinarkotických útvaroch na odhaľovaní pašovania drog a drogových prekurzorov.

6.	Uzavrieť Memorandum porozumenia medzi Colnou správou SR a Zväzom chemického a farmaceutického priemyslu.

Ministerstvo hospodárstva Slovenskej republiky

1.	Zrealizovať 4. etapu projektu „Najdrahšie, čo človek má, je život“ – Cyklické vzdelávanie pedagogických zamestnancov prvého kontaktu primárnej prevencie.

2.	Zrealizovať 1. etapu projektu „Droga-spoločenský problém“ pre absolventov cyklického vzdelávania. Obsahom projektu je oboznámenie s najnovšími poznatkami a výmena skúseností z primárnej prevencie.

3.	Spracovať metodický materiál pre koordinátorov drogových závislostí v SOU a SPV.

4.	Uverejňovať v informačnom bulletine, vydávanom Inštitútom zahraničného obchodu a vzdelávania, aktuálne články z protidrogovej tématiky pre pedagogických zamestnancov a žiakov SOU a SPV.

5.	V rámci voľnočasových aktivít organizovať rezortné súťaže a prehliadky pre žiakov SOU a SPV.

6.	Vytvoriť rezortnú metodickú komisiu primárnej prevencie boja proti kriminalite a boja proti drogám.

7.	Uskutočniť dotazníkový prieskum v SOU a SPV rezortu zameraný na drogovú závislosť a kriminalitu žiakov.

Ministerstvo kultúry Slovenskej republiky

Metodická činnosť

1.	Realizácia 9. časti cyklického školenia pre metodických zamestnancov regionálnych osvetových stredísk (ďalej „ROS“) – „Interpersonálna komunikácia – Zdravý životný štýl“ – formou sociálno-psychologického výcviku.

2.	Odborná príprava a realizácia seminára pre metodikov ROS – „Primárna prevencia drogových závislostí v podmienkach kultúrno-osvetovej činnosti“ so zameraním na špecifikovanie účinných preventívnych stratégií vzhľadom na vek adresáta kultúrno-osvetových podujatí.

3.	Realizácia metodického podujatia pre zamestnancov ROS – pracovnej porady: „Aktuálne problémy sociálnej prevencie“.

4.	Kontinuálne pokračovanie „7. ročníka“ pilotného projektu ministerstva v oblasti prevencie drogových závislostí – realizácia projektu „Prečo som na svete rád/rada“ – celoštátnej tématickej výtvarnej súťaže zameranej na budovanie protidrogového postoja detí a mládeže. Prostredníctvom siete ROS koordinácia 20-25 repríz projektu v regiónoch SR, pri ktorých bude výstava sprievodným podujatím k iným aktivitám zameraným na zdravý životný štýl – bez drog.  

Edičná činnosť

1.	Odborná príprava a tlač deviatej časti série metodických materiálov k drogovej problematike – „Drogy –spoločenský problém“.

2.	Vydanie bulletinu – sprievodného propagačného materiálu k pilotnému projektu „Prečo som na svete rád/rada“.

Ostatné úlohy

1.	Pokračovať v realizácii aktivít zameraných na zvyšovanie odbornej kvalifikácie formou ďalšieho cyklického a špecializovaného vzdelávania zamestnancov rezortu.

2.	V aktivitách kultúrno-osvetových zariadení (osvetové strediská, galérie, múzeá, knižnice) v rovine nešpecifickej prevencie podporovať kultúrno-umelecké, výchovno-vzdelávacie, záujmové a relaxačné aktivity zamerané na zdravý životný štýl – bez drog.

3.	V spolupráci s orgánmi štátnej správy, samosprávy a neziskového sektora pokračovať v zabezpečovaní aktivít  špecifikovanej prevencie v podmienkach voľného času a kultúrno-osvetovej práce zameraných na redukciu dopytu po drogách.

4.	Formou publikačnej činnosti prispievať k metodickému usmerňovaniu prostredníctvom popularizačných článkov s akcentom na Národnú osvetu (dvojtýždenník pre miestnu kultúru).  

Ministerstvo pôdohospodárstva Slovenskej republiky

1.	Sledovanie pohybu drog na ornej pôde a manipulácia s drogovým odpadom.

2.	Realizácia protidrogových aktivít v rezorte :
•	vzdelávanie zamestnancov v boji proti drogám v rezorte pôdohospodárstva,
•	usporadúvanie akcií odlákavajúcich poľnohospodársku mládež od drog, rozvoj vidieka, agroturistika.

3.	Spolupráca pri plnení úloh boja proti drogám s Ministerstvom vnútra SR v záhradkárskych osadách a iných priestoroch na poľnohospodárskej pôde.

4.	Na úseku školiacej činnosti mládeže v boji proti drogám zahájiť konkrétnejšiu spoluprácu 
       s Ministerstvom školstva SR.

Ministerstvo práce, sociálnych vecí a rodiny 
Slovenskej republiky

Oblasť koncepčná a legislatívna

1.	Predloženie návrhu legislatívneho zámeru zákona o sociálno-právnej ochrane, sociálnej prevencii a náhradnej výchove na rokovanie vlády SR.

2.	Príprava návrhu zákona o sociálno-právnej ochrane, sociálnej prevencii a náhradnej výchove.
 
Oblasť vzdelávania, výskumu a metodiky

1.	Pokračovanie odbornej prípravy zamestnancov resocializačných stredísk v spolupráci s IDZ Bratislava a OZ Človek v kríze, Nitra.

2.	Odborná príprava a overovanie spôsobilosti sociálnych zamestnancov orgánov miestnej štátnej správy a zariadení sociálnych služieb v spolupráci s IVS Bratislava a vzdelávanie zamestnancov neštátnych subjektov, ktorí vykonávajú sociálnu prevenciu a poskytujú sociálne poradenstvo a vybrané činnosti sociálno-právnej ochrany, realizácia seminárov,  výcvikov a akreditovanej odbornej prípravy v rámci realizačných projektov „Koncepcie prípravy ďalšieho vzdelávania zamestnancov v sociálnej sfére“.
 
3.	Systematické vzdelávanie zamestnancov CPPS a ďalších subjektov v terapii rodiny so závislým členom, v programe „Povedz to priamo“ a ďalších programoch odbornej prípravy.

4.	Realizácia empirických výskumov „Systém prevencie sociálneho vylúčenia“ a „Systém sociálnej ochrany a jeho optimalizácia v procese reformy verejnej správy“, v spolupráci s Výskumným ústavom práce, sociálnych vecí a rodiny.

5.	Realizácia cyklického vzdelávania „Rozvoj ľudských zdrojov v zariadeniach sociálnych služieb“ pre zamestnancov ZSS (najmä krízové, resocializačné strediská, útulky).

6.	Participácia na programoch PHARE v oblasti redukcie požiadavky po drogách.

7.	Spracovanie a vydanie prvých troch častí série metodických príručiek zameraných na oblasť sociálnej práce, sociálneho poradenstva a sociálnej prevencie.
 
Oblasť zabezpečovania sociálnej prevencie

1.	Usmerňovanie činnosti odborov sociálnych vecí krajských úradov,  okresných úradov, centier poradensko-psychologických služieb a neštátnych subjektov pri vykonávaní jednotlivých činností v sociálnej prevencii formou pracovných porád a seminárov.

2.	Podpora rozvoja krízových stredísk pre deti a mládež v krízových životných situáciách, vrátane drogových závislostí a podpora konštituovania „Domov na pol ceste.“.

3.	Organizácia pravidelných pracovných rokovaní expertnej skupiny pre sociálnu prevenciu a resocializáciu.

4.	Metodické a odborné usmerňovanie činnosti zainteresovaných subjektov v oblasti sociálnej prevencie, realizácia medzinárodného workshopu „Resocializácia a postterapeutická starostlivosť“, odborná a organizačná participácia na medzinárodných odborných podujatiach.

5.	Podpora a usmerňovanie  neštátnych subjektov, ktoré vykonávajú sociálnu prevenciu a sociálne poradenstvo, overovanie spôsobilosti neštátnych subjektov a vydávanie povolení na vykonávanie sociálnej prevencie. V rámci grantovej a dotačnej politiky ministerstva podpora realizácie rozvojových projektov v oblasti drogových závislostí a iných sociálno-patologických javov.

6.	Realizácia preventívnych aktivít a programov územnými pracoviskami Centra poradensko-psychologických služieb pre jednotlivca, pár a rodinu.  

Oblasť resocializácie    

1.	V spolupráci s príslušnými KÚ, OÚ a ďalšími inštitúciami zabezpečiť podmienky (najmä ekonomického a odborného charakteru) pre kvalitné poskytovanie sociálnych služieb v resocializačných strediskách a podporovať rozširovanie ich siete a kapacity v súlade s regionálnymi a celoslovenskými potrebami, ako i reálnymi možnosťami poskytovania finančných prostriedkov neštátnym subjektom.

2.	Iniciovať prípravu a realizáciu projektu zriadenia resocializačného strediska v Žilinskom kraji.

3.	V spolupráci s príslušnými krajskými a okresnými úradmi zabezpečovať kontrolnú a metodickú činnosť v resocializačných zariadeniach a zaviesť systém priebežného vyhodnocovania efektívnosti resocializačného procesu v RS.

4.	Aktívne spolupracovať s Národným úradom práce pri profesionálnej rehabilitácii a podpore zapájania resocializantov do verejno-prospešných prác, rekvalifikačných programov a pod.  

5.	Podpora realizácie projektu sprevádzkovania štátneho resocializačného zariadenia v Košiciach. 

Ministerstvo spravodlivosti Slovenskej republiky 

Naďalej poskytovať súčinnosť ministerstvám a ústredným orgánom štátnej správy pri tvorbe právnych predpisov upravujúcich problematiku drog a drogových závislostí a tým súvisiacu problematiku.
 
Systematické vzdelávanie v drogovej problematike pre príslušníkov zboru a odsúdených v nápravnovýchovných zariadeniach

1.	V rámci  ďalšieho vzdelávania príslušníkov zboru zabezpečiť prednášky o drogovej problematike.

2.	V rámci kultúrno-osvetovej práce informovať odsúdených v nápravnovýchovných ústavoch o drogovej problematike.

3.	Zabezpečiť výmenu informácií a skúseností  s riešením drogovej problematiky vo väzenských  zariadeniach.

4.	Poznatky z riešenia drogovej problematiky vo väzenstve publikovať v rezortnom časopise zboru a v odbornom časopise Ministerstva zdravotníctva SR.      

Včasné zisťovanie výskytu drog v zariadeniach zboru, identifikácia osôb užívajúcich drogy a vytvorenie podmienok na zníženie rizika prieniku drog do väzenských zariadení

1.	Zisťovať osoby užívajúce drogy, ktoré boli vzaté do väzby alebo výkonu trestu odňatia slobody a zabezpečiť im adekvátnu zdravotnú starostlivosť.

2.	Ďalej zdokonaľovať a využívať informačný systém o drogových závislostiach.

3.	Realizovať preventívne opatrenia  na zníženie rizika prieniku drog  do väzenských zariadení, najmä z vonkajších pracovísk, z udeleného voľna na opustenie ústavu pri vykonávaní návštev a pod.

4.	Inštalovať a využívať technické detekčné zariadenia na drogy a ich využívanie pri vstupe osôb do ústavov, pri doručovaní korešpondencie, balíkových zásielok a iných materiálov.

5.	Vykonávať výcvikové kurzy strážnych-psovodov a služobných psov na zisťovanie látok so špecifikovaným pachom s cieľom, aby bol služobný pes s uvedenou schopnosťou  v každom ústave a bola zabezpečená ich plynulá obnova.

Ďalej vytvárať podmienky na súdom nariadenej a dobrovoľnej protialkoholickej a protitoxikomanickej liečby počas výkonu trestu odňatia slobody

1.	Ďalej  zabezpečiť súdom nariadenú ochrannú protialkoholickú a protitoxikomanickú liečbu počas výkonu trestu odňatia slobody.

2.	Zabezpečovať výkon dobrovoľnej protialkoholickej a protitoxikomanickej liečby v určených nápravnovýchovných ústavoch.

3.	Vytvoriť podmienky a zriadiť drogovo čisté zóny v nápravnovýchovných ústavoch.   

Ministerstvo vnútra Slovenskej republiky

Oblasť prevencie

1.	Spolupracovať s orgánmi a organizáciami zameranými na prevenciu a zabezpečovať prednáškovú činnosť zameranú na nezdravotnícke aspekty užívania drog v školských zariadeniach a na seminároch organizovaných k téme prevencie drogových závislostí.

Oblasť znižovania ponuky drog a presadzovania práva v boji proti drogám

1.	Pokračovať v budovaní spoločného policajno-colného pracoviska na monitorovanie nezákonného obchodu s chemickými látkami, ktoré môžu byť zneužité na výrobu drog. Personálne posilniť pracovisko o 3 tabuľkové miesta policajtov.

2.	Zabezpečiť ďalšiu spoluprácu v rámci pracovnej skupiny SEI pre organizovaný zločin s cieľom vybudovania tréningového centra pre orgány presadzujúce právo v boji proti drogám.

3.	Pokračovať v budovaní špecializovaného drogového informačného systému pre dosiahnutie skvalitnenia analytických činností na úseku boja proti drogám.

4.	Zabezpečiť pravidelné vzdelávanie policajtov NPJ aj s využitím zahraničnej pomoci, a to najmä formou účasti na odborných seminároch a stážach v zahraničí, alebo vykonávaním odborných kurzov v SR za účasti zahraničných lektorov.

5.	Pokračovať v zainteresovaní poriadkovej polície, dopravnej polície, hraničnej a cudzineckej polície, v rámci ich kompetencie a pôsobnosti, na zintenzívňovaní presadzovania práva v boji proti drogám.

6.	Pokračovať v skvalitňovaní výkonu kynologickej činnosti na úseku vyhľadávania drog a zvyšovania využívania služobných psov pri akciách zameraných na boj proti drogám.

7.	Zabezpečovať prednáškovú činnosť k drogovej problematike na stredných odborných školách  PZ.

8.	V roku 2001 zabezpečiť personálne posilnenie NPJ o 25 tabuľkových miest.  

Oblasť masmediálnej politiky

1.	Zabezpečovať pravidelný styk s médiami prostredníctvom tlačových besied Ministerstva vnútra SR. Poskytovať informácie neoperatívneho charakteru o drogovej scéne na Slovensku; informovať o vyriešených dôležitých prípadoch drogovej trestnej činnosti.

Oblasť medzinárodnej spolupráce

1.	Pokračovať v spolupráci s Úradom OSN pre kontrolu drog a prevenciu kriminality (ODCCP) a realizácii Memoranda porozumenia medzi UNDCP, V4 a Slovinska v boji proti drogám.

2.	Pokračovať v spolupráci s programom PHARE.

3.	Zabezpečovať činnosť v medzinárodných expertných skupinách zameraných na poznanie a odhaľovanie medzinárodných drogových zločineckých skupín.

4.	Rozvíjať spoluprácu s INTERPOLOM a EUROPOLOM.

Ďalšie úlohy

1.	Rozvíjať spoluprácu s odborom Úradu vlády SR zabezpečujúcim realizáciu úloh Výboru ministrov pre drogové závislosti a kontrolu drog pri realizácii protidrogovej politiky vlády.

2.	Pokračovať v spolupráci PZ s príslušnými zložkami Ministerstva spravodlivosti SR a Generálnej prokuratúry SR pri zabezpečovaní extradície vykonávaním odborných seminárov a koordinačných porád a skvalitňovať činnosť na tomto úseku.

3.	Pokračovať v budovaní špecializovaného digitálneho rádiokomunikačného systému NPJ a zabezpečiť jeho spoločné budovanie a využívanie so špecializovanými zložkami colnej služby.

Ministerstvo výstavby a regionálneho rozvoja 
Slovenskej republiky

1.	Vo všetkých zložkách výchovno-vzdelávacieho procesu (teoretické a praktické vyučovanie, ako aj výchova mimo vyučovania) v rámci primárnej prevencie drogových závislostí propagovať a podporovať zdravý spôsob života.

2.	Viesť žiakov k aktívnemu využívaniu voľného času. Umožniť žiakom v oblasti záujmovej činnosti ako aj v ďalších voľnočasových aktivitách využívanie školských priestorov (klubovne, telocvične, športové areály a pod.).

3.	Uplatňovať v priestoroch škôl, praktického vyučovania ako aj na pracoviskách zákon NR SR č. 67/1997 Z.z. o ochrane nefajčiarov. Dodržiavať zákaz konzumácie alkoholických nápojov na pracoviskách počas pracovnej doby.

4.	Podľa miestnych podmienok zaškoliť a zapojiť do rovesníckych programov žiakov s rizikovým správaním.

5.	Pripraviť alebo zabezpečiť pre žiakov kvalitné prednášky na tému škodlivosti drog a ďalších návykových látok vrátane legálnych drog so zdôraznením ich negatívneho vplyvu na ľudský organizmus.

6.	Usporiadať pracovný seminár pre koordinátorov prevencie drogových závislostí zo všetkých SOUs.

7.	Prideliť finančné prostriedky na krytie programu pre rok 2001 po 5 000.-Sk stredným odborným učilištiam stavebným  v pôsobnosti ministerstva (spolu 110 tis. Sk).

8.	Prijaté programy boja proti drogám za rok 2001 v SOUs vyhodnotiť.

9.	Vypracovať programy boja proti drogám v SOUs na rok 2002.

Ministerstvo zahraničných vecí 
Slovenskej republiky

1.	Zabezpečiť všetky potrebné náležitosti nutné na reálne zahájenie činnosti Regionálnej styčnej úradovne  ODCCP v Bratislave a pomoc pri presadzovaní projektov.

2.	Zabezpečiť aktívnu účasť na dôležitých medzinárodných rokovaniach, ktoré súvisia s problematikou boja proti drogám a to najmä na pôde OSN, EÚ, RE.

3.	Zabezpečiť úhradu príspevku Slovenskej republiky do Dobrovoľného protidrogového fondu UNDCP, s tým že tieto prostriedky budú viazané pre potreby RSÚ ODCCP v Bratislave.

4.	Zabezpečiť realizáciu návštevy podpredsedu vlády SR-predsedu Výboru ministrov pre drogové závislosti a kontrolu drog v Úradovni OSN vo Viedni.

Ministerstvo obrany Slovenskej republiky

1.	Vykonávať depistáže (aktívne vyhľadávanie) a kontroly užitia drog pri služobnej činnosti u vybraných činností.

2.	Monitorovať prenikanie užívania drog do Armády SR, čím získavať aktuálne informácie o vzťahu jednotlivých kategórií príslušníkov armády k užívaniu drog.

3.	Vypracovať preventívne programy na konkrétne prostredie dislokácie útvarov.

4.	Pokračovať v príprave preventistov ako odborníkov v oblasti primárnej prevencie realizovanej v Armáde SR.

5.	Monitorovať stav drogovej scény na vojenských školách.

Generálna prokuratúra Slovenskej republiky

1.	Poskytovať súčinnosť ústredným orgánom štátnej správy pri zosúlaďovaní právnych predpisov upravujúcich drogovú problematiku s medzinárodnými dohovormi a právnymi normami OSN a EÚ.

2.	Poskytnúť  súčinnosť Ministerstvu spravodlivosti SR pri rekodifikácii Trestného zákona a Trestného poriadku zvlášť pri úprave ustanovení súvisiacich s drogovou problematikou.

3.	Zapájať určených prokurátorov SR do preventívnej činnosti v oblasti boja proti drogám.

4.	Zabezpečiť spoluprácu Generálnej prokuratúry SR s medzinárodnými organizáciami zapojenými do boja proti drogám.

5.	Zvyšovať odbornú spôsobilosť prokurátorov na úseku boja proti drogám zabezpečovaním ich účasti na odborných podujatiach a stážami v zahraničí.

6.	Štatisticky evidovať a vyhodnocovať trestnú činnosť a informácie súvisiace s páchaním drogovej kriminality podľa požiadaviek Generálneho sekretariátu Výboru ministrov pre drogové závislosti a kontrolu drog (ďalej len „Generálny sekretariát“).

7.	Poskytovať súčinnosť Generálnemu sekretariátu pri podávaní každoročnej hodnotiacej  správy  Komisii OSN pre omamné látky (CND).

8.	V rámci svojej kompetencie poskytnúť potrebnú súčinnosť Generálnemu sekretariátu pri vypracovaní Memoranda o spolupráci v boji proti drogám medzi Ministerstvom financií SR, Ministerstvom spravodlivosti SR, Ministerstvom vnútra SR a Generálnou prokuratúrou.

9.	V trestno-právnej oblasti prostriedkami prokurátorského dozoru (§ 174 Tr. por.) pôsobiť na rýchly a včasný postih páchateľov drogovej trestnej kriminality a opravnými prostriedkami na prísny postih zo strany súdov.

    

Výbor ministrov pre drogové závislosti a kontrolu drog

Materiál  na rokovanie 				               Číslo : 15/2000-SOB5
výboru NR SR pre zdravotníctvo

Hlavné úlohy 
Národného programu boja proti drogám
pre r. 2000

Materiál sa predkladá : 

Na základe uznesenia NR SR                                            
č. 72 z 27. októbra 1999				        

Vypracoval :

Generálny sekretariát Výboru ministrov 
pre drogové závislosti a kontrolu drog                
JUDr. Zuzana P á n i s o v á
riaditeľka

Bratislava, január 2000